http://www.thaigov.go.th

วันนี้ (23 สิงหาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พลตรี วีรชน สุคนธปฏิภาค รองโฆษกประจำสำนักนายกรัฐมนตรี และ พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติเขตเศรษฐกิจพิเศษ พ.ศ. .... และร่างพระราชบัญญัติการ นิคมอุตสาหกรรมแห่งประเทศไทย (ฉบับที่ ..) พ.ศ. .... รวม 2 ฉบับ

2. เรื่อง การจัดตั้งกองทุนเพิ่มขีดความสามารถในการแข่งขันสำหรับกลุ่มอุตสาหกรรม เป้าหมาย (ร่างพระราชบัญญัติการเพิ่มขีดความสามารถในการแข่งขันของประเทศ สำหรับอุตสาหกรรมเป้าหมาย พ.ศ. ….)

3. เรื่อง ร่างพระราชบัญญัติส่งเสริมการลงทุน (ฉบับที่ ..) พ.ศ. ....

4. เรื่อง ร่างพระราชบัญญัติภาษีสรรพสามิต พ.ศ. ....

5. เรื่อง ร่างพระราชบัญญัติกักพืช (ฉบับที่..) พ.ศ. .....

6. เรื่อง ร่างพระราชกฤษฎีกาจัดตั้งศูนย์ส่งเสริมศิลปาชีพระหว่างประเทศ (องค์การ มหาชน) (ฉบับที่ ..) พ.ศ. ...

7. เรื่อง  ร่างกฎกระทรวงกำหนดหลักเกณฑ์ และวิธีการ การออกหนังสือแสดงสิทธิในที่ดิน สำหรับแปลงที่ดินในเขตโครงการจัดรูปที่ดิน พ.ศ. .... และร่างกฎกระทรวงกำหนด หลักเกณฑ์ วิธีการ และเงื่อนไขการโอนที่ดินของกรมชลประทานเพื่อใช้ในการทำ เกษตรกรรม พ.ศ. .... จำนวน 2 ฉบับ

8. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการขอรับใบอนุญาตและ การออกใบอนุญาตให้ผลิต นำเข้า หรือส่งออกซึ่งยาเสพติดให้โทษในประเภท2 พ.ศ. ....

9. เรื่อง ร่างกฎกระทรวงกำหนดเขตท่าเรือเกาะสมุย เขตจอดเรือเกาะสมุย และเขต ควบคุมการเดินเรือเกาะสมุย จังหวัดสุราษฎร์ธานี พ.ศ. ….

10. เรื่อง ร่างกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน พ.ศ. …. และร่างกฎกระทรวงว่าด้วยการขอรับใบอนุญาต การออกใบอนุญาต การขอต่อ อายุใบอนุญาตและการอนุญาตประกอบการรับจ้างบรรทุกคนโดยสาร และการรับ จดทะเบียนรถยนต์รับจ้างแบบพิเศษ พ.ศ. …. รวม 2 ฉบับ

11. เรื่อง ร่างกฎ ก.พ. ว่าด้วยการใช้ข้าราชการพลเรือนสามัญได้รับเงินประจำตำแหน่ง (ฉบับที่ ...) พ.ศ. ....

12. เรื่อง ร่างพระราชบัญญัติการพัฒนาการกำกับดูแลและบริหารรัฐวิสาหกิจ พ.ศ. ....

|  |
| --- |
| **เศรษฐกิจ – สังคม** |

13. เรื่อง การเร่งรัดการดำเนินการเพื่อรองรับการประเมินการปฏิบัติตามมาตรฐานสากล ด้านการป้องกันปราบปรามการฟอกเงินและการต่อต้านการสนับสนุนทางการเงิน แก่การก่อการร้ายของประเทศไทย ในปี พ.ศ. 2559

14. เรื่อง แผนรองรับการช่วยเหลือผู้ที่ได้รับการพระราชทานอภัยโทษ และอภัยโทษลดโทษ ปล่อยตัว ปี พ.ศ. 2559

15. เรื่อง การกำหนดมาตรฐานการดำเนินการทางวินัยแก่ผู้ที่พ้นจากราชการ

|  |
| --- |
| **ต่างประเทศ** |

16. เรื่อง บันทึกความเข้าใจโครงการจัดตั้งศูนย์แรกรับเหยื่อการค้ามนุษย์และกลุ่มเสี่ยงใน ปอยเปต จังหวัดบันเตียเมียนเจย กัมพูชา

17. เรื่อง การเป็นสมาชิก Global Forum on Transparency and Exchange of Information for Tax Purposes

18. เรื่อง การรับรองเอกสารผลการประชุมรัฐมนตรีอาเซียนที่กำกับดูแลงานด้านวัฒนธรรม และศิลปะ (AMCA) ครั้งที่ 7

19. เรื่อง ขอความเห็นชอบร่างกรอบความร่วมมือระหว่างรัฐบาลแห่งราชอาณาจักรไทยและ รัฐบาลแห่งสาธารณรัฐประชาชนจีนว่าด้วยการกระชับความร่วมมือในการพัฒนา โครงสร้างพื้นฐานทางรถไฟ ภายใต้กรอบยุทธศาสตร์การพัฒนาโครงสร้างพื้นฐาน ด้านการคมนาคมขนส่งของไทย พ.ศ. 2558-2565 ฉบับใหม่

20. เรื่อง การจัดทำบันทึกความเข้าใจว่าด้วยการจัดตั้งกลไกหารือทวิภาคีระหว่างกระทรวง การต่างประเทศแห่งราชอาณาจักรไทยกับกระทรวงการต่างประเทศแห่ง สาธารณรัฐปานามา

21. เรื่อง ขออนุมัติร่างบันทึกการประชุม (Record of Discussion) ของการประชุม คณะกรรมาธิการร่วมว่าด้วยความร่วมมือทวิภาคีไทย – กัมพูชา ครั้งที่ 10

22. เรื่อง ขอความเห็นชอบต่อร่างปฏิญญาระดับรัฐมนตรีกระบวนการโคลัมโบที่จะรับรองใน การประชุมรัฐมนตรีกระบวนการโคลัมโบ ครั้งที่ 5

|  |
| --- |
| **แต่งตั้ง** |

23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิและขอพระราชทานโปรดเกล้าฯ ให้ข้าราชการพ้นจากราชการเพราะ ครบเกษียณอายุราชการ (กระทรวงมหาดไทย)

25. เรื่อง การโอนข้าราชการมาแต่งตั้งให้ดำรงตำแหน่งเลขาธิการคณะกรรมการพัฒนา ระบบราชการ (สำนักนายกรัฐมนตรี)

26. เรื่อง การแต่งตั้งข้าราชการให้ดำรงตำแหน่งผู้อำนวยการสำนักข่าวกรองแห่งชาติ (นัก บริหารสูง) (สำนักนายกรัฐมนตรี)

27. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)

28. เรื่อง แต่งตั้งข้าราชการประเภทบริหารระดับสูง (กระทรวงการพัฒนาสังคมและความ มั่นคงของมนุษย์)

29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)

30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)

31. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวง วัฒนธรรม)

32. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

33. เรื่อง การแต่งตั้งผู้อำนวยการสถาบันคุ้มครองเงินฝาก

34. เรื่อง การแต่งตั้งประธานกรรมการและกรรมการอื่นในคณะกรรมการรถไฟแห่งประเทศ ไทย

35. เรื่อง การให้ความเห็นชอบแต่งตั้งบุคคลเพื่อเข้าดำรงตำแหน่งหัวหน้าและรองหัวหน้า เจ้าหน้าที่ฝ่ายบริหาร [Chief Executive Officer (CEO) และ Deputy Chief Executive Officer (DCEO)] ขององค์กรร่วมไทย-มาเลเซีย

36. เรื่อง การแต่งตั้งกรรมการผู้ทรงคุณวุฒิในคณะกรรมการพัฒนาวิทยาศาสตร์และ เทคโนโลยีแห่งชาติ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติเขตเศรษฐกิจพิเศษ พ.ศ. .... และร่างพระราชบัญญัติการนิคมอุตสาหกรรม แห่งประเทศไทย (ฉบับที่ ..) พ.ศ. .... รวม 2 ฉบับ**

คณะรัฐมนตรีมีมติอนุมัติและรับทราบตามที่รองนายกรัฐมนตรี (นายวิษณุ เครืองาม) เสนอ ดังนี้

1. อนุมัติหลักการร่างพระราชบัญญัติเขตเศรษฐกิจพิเศษ พ.ศ. .... และร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. .... รวม 2 ฉบับ ของกระทรวงอุตสาหกรรม และให้ส่งสำนักงานคณะกรรมการกฤษฎีกาตรวจพิจารณา แล้วให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนการจัดทำกฎหมายลำดับรองและกรอบระยะเวลาของร่างพระราชบัญญัติตามที่กระทรวงอุตสาหกรรม (อก.( เสนอ

3. ให้กระทรวงอุตสาหกรรมรับความเห็นของฝ่ายกฎหมายและกระบวนการยุติธรรม คณะรักษาความสงบแห่งชาติ ไปพิจารณาดำเนินการต่อไปด้วย

**สาระสำคัญของร่างพระราชบัญญัติฯ 2 ฉบับ**  มีดังนี้

**1. ร่างพระราชบัญญัติเขตเศรษฐกิจ พ.ศ. ....**

1.1 กำหนดนิยามคำว่า “เขตเศรษฐกิจพิเศษ” หมายถึง เขตพื้นที่เฉพาะที่คณะรัฐมนตรีประกาศกำหนด เพื่อให้มีการพัฒนาโครงสร้างพื้นฐานและสาธารณูปโภคอันจำเป็นและการให้บริการจุดเดียวเบ็ดเสร็จในเขตพื้นที่นั้น รวมทั้งให้สิทธิประโยชน์บางประการแก่ผู้ประกอบอุตสาหกรรม พาณิชยกรรม การค้า การบริการ หรือบริการอื่นใด ที่ประกอบกิจการในเขตพื้นที่นั้น

1.2 กำหนดให้มีคณะกรรมการนโยบายเขตเศรษฐกิจพิเศษ โดยมีนายกรัฐมนตรี

เป็นประธาน และเลขาธิการคณะกรรมการพัฒนาการเศรษฐกิจและสังคมแห่งชาติ เป็นเลขานุการ มีอำนาจหน้าที่เสนอแนะคณะรัฐมนตรีในการกำหนดนโยบาย ประกาศกำหนดเขตเศรษฐกิจพิเศษ ติดตามและประเมินผล

ออกระเบียบเพื่อกำหนดหลักเกณฑ์และวิธีการในเรื่องต่าง ๆ

1.3 ในการกำหนดให้พื้นที่ใดเป็นเขตเศรษฐกิจพิเศษจะมีการศึกษาความเป็นไปได้และความเหมาะสมของพื้นที่ แล้วจัดทำแผนแม่บทการพัฒนาพื้นที่เสนอต่อคณะรัฐมนตรีเพื่อให้ความเห็นชอบ

ผู้ว่าราชการจังหวัดจะเป็นผู้กำกับดูแลและประสานงานเพื่อให้เป็นไปตามแผนแม่บท และให้ผู้ว่าราชการจังหวัดจัดให้มีศูนย์บริการจุดเดียวเบ็ดเสร็จเพื่อให้บริการแก่ผู้ประกอบการ หรืออยู่อาศัยในเขตเศรษฐกิจพิเศษ กรณีที่พื้นที่นั้นมีนิคมอุตสาหกรรมตั้งอยู่ผู้ว่าราชการจังหวัดจะมอบหมายให้มีการจัดตั้งศูนย์บริการจุดเดียวเบ็ดเสร็จเป็นการเฉพาะก็ได้

1.4 คณะรัฐมนตรีอาจกำหนดให้ผู้ได้รับอนุญาตประกอบกิจการหรือผู้อาศัยใน

เขตเศรษฐกิจพิเศษแต่ละแห่งได้รับสิทธิประโยชน์อย่างใดอย่างหนึ่งหรือหลายอย่าง เช่น การถือกรรมสิทธิ์ในที่ดินหรืออสังหาริมทรัพย์ การยกเว้นหรือการลดหย่อนภาษี การนำคนต่างด้าวเข้ามาอยู่ในราชอาณาจักร เป็นต้น

1.5 กำหนดให้เขตพัฒนาเศรษฐกิจพิเศษตาก เขตพัฒนาเศรษฐกิจพิเศษมุกดาหาร

เขตพัฒนาเศรษฐกิจพิเศษสระแก้ว เขตพัฒนาเศรษฐกิจพิเศษสงขลา เขตพัฒนาเศรษฐกิจพิเศษตราด เขตพัฒนาเศรษฐกิจพิเศษหนองคาย เขตพัฒนาเศรษฐกิจพิเศษนราธิวาส เขตพัฒนาเศรษฐกิจพิเศษเชียงราย เขตพัฒนาเศรษฐกิจพิเศษนครพนม เขตพัฒนาเศรษฐกิจพิเศษกาญจนบุรี เป็นเขตเศรษฐกิจพิเศษ ตามร่างพระราชบัญญัตินี้

**2. ร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. ....**

เดิมมีแนวทางที่จะยกเลิกพระราชบัญญัติการนิคมอุตสาหกรรมแห่งประเทศไทย พ.ศ. 2522

แล้วนำมาบัญญัติรวมไว้ในร่างพระราชบัญญัติเขตเศรษฐกิจพิเศษ พ.ศ. .... ฉบับที่ อก. ขอถอนไปจากที่ประชุมคณะรัฐมนตรี (29 มีนาคม 2559) ซึ่งปัจจุบันการนิคมอุตสาหกรรมแห่งประเทศไทย (กนอ.) ได้จัดตั้งนิคมอุตสาหกรรมเองอยู่แล้ว 10 แห่ง และร่วมดำเนินการกับภาคเอกชนอยู่อีก 45 แห่ง สมควรให้ กนอ. ดำเนินการต่อไปได้ ประกอบกับ กนอ. เป็นองค์กรที่สามารถเป็นกลไกหนึ่งในการขับเคลื่อนเขตเศรษฐกิจต่อไปได้ด้วยการจัดตั้งนิคมอุตสาหกรรม โดยใช้พื้นที่ในเขตเศรษฐกิจพิเศษ จึงเห็นสมควรแก้ไขเพิ่มเติมบทบาทและอำนาจหน้าที่ของ กนอ.

เสียในคราวเดียวกันเพื่อให้สอดคล้องกับการจัดตั้งเขตเศรษฐกิจพิเศษตามร่างพระราชบัญญัติเขตเศรษฐกิจพิเศษ พ.ศ. .... โดยมีประเด็นการแก้ไขเพิ่มเติม สรุปได้ดังนี้

2.1 กำหนดวัตถุประสงค์ของ กนอ. ให้ดำเนินกิจการอันเป็นประโยชน์แก่ผู้ประกอบอุตสาหกรรมและพาณิชยกรรมมากยิ่งขึ้น เช่น ดำเนินกิจการท่าเรืออุตสาหกรรม จัดตั้งบริษัทจำกัดหรือบริษัทมหาชนจำกัด เพื่อประกอบธุรกิจที่เกี่ยวข้องต่อเนื่องกับกิจการของ กนอ. เป็นต้น

2.2 กำหนดให้ กนอ. มีอำนาจอนุมัติ อนุญาตตามกฎหมาย จากเดิมที่มีอยู่ 3 ฉบับ เป็น 9 ฉบับ เพื่อให้บริการแบบจุดเดียวเบ็ดเสร็จภายในเขตนิคมอุตสาหกรรมสอดคล้องกับบทบัญญัติในร่างพระราชบัญญัติเขตเศรษฐกิจพิเศษ พ.ศ. .... (ฉบับใหม่)

2.3 กรณีผู้ประกอบการอุตสาหกรรมและผู้ประกอบการพาณิชยกรรมได้รับอนุญาตให้ถือกรรมสิทธิ์ในที่ดินในนิคมอุตสาหกรรม และเป็นคนต่างด้าวเมื่อเลิกกิจการหรือโอนกิจการให้แก่ผู้อื่นหากเป็นการจำหน่ายที่ดินที่ได้รับกรรมสิทธิ์และส่วนควบให้ กนอ. คิดราคาที่ผู้ประกอบการนั้นซื้อมา และให้ใช้ในกรณีอาคารชุดด้วยโดยอนุโลม

2.4 กำหนดให้การนำของเข้ามาในราชอาณาจักรหรือนำวัตถุดิบภายในราชอาณาจักรเข้าไปในเขตประกอบการเสรีเพื่อพาณิชยกรรม โดยมีวัตถุประสงค์เพื่อการส่งออกไปนอกราชอาณาจักร ได้รับยกเว้นไม่อยู่ภายในบังคับของกฎหมาย ในส่วนที่เกี่ยวกับการควบคุมการนำเข้ามาในราชอาณาจักร การส่งออกไปนอกราชอาณาจักร การครอบครองหรือการใช้ประโยชน์ซึ่งของดังกล่าว หรือเกี่ยวกับการควบคุมมาตรฐานหรือคุณภาพการประทับตราหรือเครื่องหมายใด ๆ

**2.  เรื่อง การจัดตั้งกองทุนเพิ่มขีดความสามารถในการแข่งขันสำหรับกลุ่มอุตสาหกรรมเป้าหมาย (ร่างพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. ….)**

คณะรัฐมนตรีมีมติอนุมัติหลักการร่างพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย พ.ศ. …. ตามที่สำนักงานคณะกรรมการกฤษฎีกา (สคก.) เสนอ โดยให้เพิ่มเติมหลักการ เกี่ยวกับการคำนวณกำไรสุทธิและขาดทุนสุทธิของบริษัทที่ได้รับการส่งเสริมการลงทุนกรณีได้รับสิทธิประโยชน์ภาษีเงินได้นิติบุคคลให้เป็นไปตามหลักเกณฑ์ในประมวลรัษฎากรตามความเห็นของสำนักงานคณะกรรมการส่งเสริมการลงทุน และให้ส่งสำนักงานคณะกรรมการกฤษฎีกาตรวจพิจารณาอีกครั้งหนึ่ง แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. กำหนดให้มีคณะกรรมการนโยบายเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย มีนายกรัฐมนตรีเป็นประธาน มีอำนาจหน้าที่กำหนดนโยบายและยุทธศาสตร์ รวมทั้งจัดทำแผนเกี่ยวกับการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย

2. กำหนดให้มีคณะอนุกรรมการสรรหาและเจรจามีหน้าที่ดำเนินการสรรหาและเจรจากับผู้ประกอบกิจการเพื่อให้มีการลงทุนในอุตสาหกรรมเป้าหมายตามกรอบแนวทางในการสรรหาและเจรจาที่คณะกรรมการนโยบายกำหนด

3. กำหนดให้ผู้ได้รับการส่งเสริมอาจได้รับสิทธิและประโยชน์อย่างใดอย่างหนึ่งหรือหลายอย่าง ซึ่งการอนุมัติให้สิทธิและประโยชน์ดังกล่าวให้เป็นอำนาจหน้าที่ของคณะกรรมการนโยบาย และอาจกำหนดให้ผู้ได้รับการส่งเสริมแต่ละรายได้รับสิทธิและประโยชน์แตกต่างกันได้ โดยให้พิจารณาจากความจำเป็น ความคุ้มค่า และประโยชน์ในการส่งเสริมและพัฒนาอุตสาหกรรมเป้าหมายของประเทศ

4. กำหนดให้ผู้ได้รับการส่งเสริมอาจได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการในอุตสาหกรรมเป้าหมายตามระยะเวลาที่คณะกรรมการนโยบายกำหนด ซึ่งต้องไม่เกินสิบห้าปีนับแต่วันที่เริ่มมีรายได้จากการประกอบกิจการนั้น และกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคลดังกล่าว คณะกรรมการนโยบายอาจอนุญาตให้ผู้ได้รับการส่งเสริมนำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดเวลาไม่เกินสิบห้าปีนับแต่วันพ้นกำหนดเวลานั้น โดยจะเลือกหักจากกำไรสุทธิของปีใดปีหนึ่งหรือหลายปีก็ได้

5. กำหนดให้เงินปันผลจากกิจการในอุตสาหกรรมเป้าหมายซึ่งได้รับยกเว้นภาษีเงินได้นิติบุคคลตามข้อ 4 ให้ได้รับยกเว้นไม่ต้องรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

6. กำหนดให้คณะกรรมการนโยบายอาจพิจารณาให้เงินสนับสนุนจากกองทุนแก่ผู้ได้รับการส่งเสริมเพื่อสนับสนุนค่าใช้จ่ายในการลงทุน การวิจัยและพัฒนา การส่งเสริมนวัตกรรม หรือการพัฒนาบุคลากรเฉพาะด้านของกิจการในอุตสาหกรรมเป้าหมายก็ได้ โดยหลักเกณฑ์ วิธีการ และเงื่อนไขในการพิจารณาให้เงินสนับสนุนให้เป็นไปตามที่คณะกรรมการนโยบายกำหนด

7. กำหนดให้มีกองทุนเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย ประกอบด้วย เงินทุนประเดิมที่รัฐบาลจัดสรรให้ เงินอุดหนุนที่ได้รับจากรัฐบาล เงินหรือทรัพย์สินที่มีผู้บริจาคหรือมอบให้แก่กองทุน เงินหรือทรัพย์สินที่ตกเป็นของกองทุน และดอกผลหรือผลประโยชน์ที่เกิดจากเงินหรือทรัพย์สินของกองทุน โดยเงินและทรัพย์สินของกองทุนไม่ต้องนำส่งคลังเป็นรายได้แผ่นดิน

**3. เรื่อง ร่างพระราชบัญญัติส่งเสริมการลงทุน (ฉบับที่ ..) พ.ศ. ....**

คณะรัฐมนตรีมีมติเห็นชอบร่างพระราชบัญญัติส่งเสริมการลงทุน (ฉบับที่ ..) พ.ศ. .... ตามที่สำนักงานคณะกรรมการกฤษฎีกา (สคก.) เสนอ โดยให้เพิ่มเติมหลักการเกี่ยวกับการคำนวณกำไรสุทธิและขาดทุนสุทธิของบริษัทที่ได้รับการส่งเสริมการลงทุน กรณีได้รับสิทธิประโยชน์ภาษีเงินได้นิติบุคคลให้เป็นไปตามหลักเกณฑ์ในประมวลรัษฎากรตามความเห็นของสำนักงานคณะกรรมการส่งเสริมการลงทุน และให้ส่งสำนักงานคณะกรรมการกฤษฎีกาตรวจพิจารณาอีกครั้งหนึ่ง แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ** เป็นการแก้ไขเพิ่มเติมพระราชบัญญัติส่งเสริมการลงทุน พ.ศ. 2520 ดังนี้

1. กำหนดให้กรรมการหรือที่ปรึกษาในคณะกรรมการส่งเสริมการลงทุนซึ่งพ้นจากตำแหน่งตามวาระแล้วสามารถอยู่ในตำแหน่งเพื่อดำเนินงานต่อไปได้จนกว่ากรรมการหรือที่ปรึกษาซึ่งได้รับแต่งตั้งใหม่เข้ารับหน้าที่

2. กำหนดให้คณะกรรมการส่งเสริมการลงทุนจัดให้มีการประเมินผลการส่งเสริมการลงทุนอย่างน้อยทุกสี่ปี โดยให้บุคคลภายนอกเป็นผู้ดำเนินการ และเปิดเผยรายงานการประเมินผลให้ประชาชนทราบ โดยการประเมินผลการส่งเสริมการลงทุนดังกล่าวต้องแสดงให้เห็นถึงประโยชน์ในทางเศรษฐกิจและสังคมที่ประเทศได้รับจากการส่งเสริมการลงทุน ตลอดจนความคุ้มค่าของการส่งเสริมการลงทุน

3. กำหนดให้สำนักงานคณะกรรมการส่งเสริมการลงทุนสามารถมอบหมายให้บุคคลใดเป็นผู้ดำเนินการตรวจสอบ ควบคุม และประเมินผลกิจการที่ได้รับการส่งเสริมและจัดทำรายงานผลการดำเนินการแทนสำนักงานได้

4. ยกเลิกการส่งเสริมกิจการผลิตเพื่อส่งออกไปจำหน่ายต่างประเทศยกเลิกเงื่อนไขที่ผู้ได้รับการส่งเสริมต้องปฏิบัติในเรื่องปริมาณวัตถุดิบภายในประเทศที่จะต้องใช้และการส่งออกซึ่งผลิตภัณฑ์หรือผลิตผลที่ผลิตหรือประกอบ และยกเลิกสิทธิและประโยชน์ของผู้ได้รับการส่งเสริมกรณีการอนุญาตให้หักเงินได้พึงประเมินในการเสียภาษีเงินได้นิติบุคคลจากการส่งออกซึ่งผลิตภัณฑ์หรือผลิตผลที่ผู้ได้รับการส่งเสริมผลิตหรือประกอบ

5. กำหนดให้คณะกรรมการส่งเสริมการลงทุนอาจอนุญาตให้ผู้ได้รับการส่งเสริมได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อใช้ในการวิจัยและพัฒนารวมทั้งการทดสอบที่เกี่ยวข้อง

6. กำหนดให้ผู้ได้รับการส่งเสริมได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ใช้เทคโนโลยีและนวัตกรรมขั้นสูง การวิจัยและพัฒนา

7. กำหนดให้ผู้ได้รับการส่งเสริมซึ่งไม่ได้รับยกเว้นหรือลดหย่อนภาษีเงินได้นิติบุคคลสามารถหักเงินที่ใช้ไปในการลงทุนในการประกอบกิจการที่ได้รับการส่งเสริมจากกำไรสุทธิได้

8. กำหนดให้ผู้ได้รับการส่งเสริมได้รับลดหน่อยภาษีเงินได้นิติบุคคลสำหรับกำไรสุทธิได้จากการลงทุนแทนการได้รับยกเว้นภาษีเงินได้นิติบุคคล เพื่อเพิ่มสิทธิและประโยชน์ทางภาษีให้แก่ผู้ได้รับการส่งเสริมในกรณีที่ไม่ได้รับยกเว้นภาษีเงินได้นิติบุคคล

9. กำหนดขยายระยะเวลาการได้รับยกเว้นภาษีเงินได้สำหรับเงินปันผลจากกิจการที่ได้รับการส่งเสริมที่ได้จ่ายภายหลังพ้นระยะเวลาที่ได้รับยกเว้นภาษีเงินได้สำหรับเงินปันผลนั้นเป็นเวลาหกเดือน

**4. เรื่อง ร่างพระราชบัญญัติภาษีสรรพสามิต พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติภาษีสรรพสามิต พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป และรับทราบแผนการเสนอร่างอนุบัญญัติที่ออกตามร่างพระราชบัญญัติดังกล่าวตามที่กระทรวงการคลังเสนอ

**สาระสำคัญของร่างพระราชบัญญัติ**

1. กำหนดให้อำนาจอธิบดีในการออกระเบียบ การตีความประเภทสินค้าและบริการตามบัญชีพิกัดอัตราภาษีสรรพสามิต รวมถึงกำหนดให้อำนาจอธิบดีในการเข้าไปหรือออกคำสั่งเป็นหนังสือให้เจ้าพนักงานสรรพสามิตเข้าไปในสถานที่ใด ๆ เพื่อทำการตรวจค้น ยึดหรืออายัดบัญชี เอกสารหรือหลักฐานอื่นที่เกี่ยวกับหรือสันนิษฐานว่าเกี่ยวกับภาษีที่จะต้องเสียได้ทั่วราชอาณาจักร

2. กำหนดให้ผู้ประกอบอุตสาหกรรม ผู้นำเข้า ผู้ประกอบกิจการสถานบริการ หรือผู้อื่นที่พระราชบัญญัตินี้กำหนดให้เป็นผู้มีหน้าที่เสียภาษี มีหน้าที่เสียภาษีตามมูลค่า หรือตามปริมาณของสินค้าหรือบริการ หรือทั้งตามมูลค่าและตามปริมาณของสินค้าหรือบริการนั้น ตามอัตราที่ระบุไว้ในบัญชีพิกัดอัตราภาษีสรรพสามิต รวมทั้งมีหน้าที่ยื่นคำขอจดทะเบียนสรรพสามิตตามแบบที่อธิบดีกำหนด

3. กำหนดระยะเวลา วิธีการ และสถานที่ในการยื่นแบบรายการภาษี และการชำระภาษีในกรณีต่าง ๆ

4. กำหนดให้อำนาจรัฐมนตรีในการประกาศสินค้าที่เสียภาษีโดยการใช้แสตมป์สรรพสามิตหรือเครื่องหมายแสดงการเสียภาษี กำหนดบทบัญญัติเกี่ยวกับการยื่นคำขอจดทะเบียนเครื่องหมายแสดงการเสียภาษี และการขออนุญาตผลิตและนำเข้าเครื่องหมายแสดงการเสียภาษีจดทะเบียน

5. กำหนดให้พนักงานเจ้าหน้าที่มีอำนาจประเมินภาษี เบี้ยปรับ และเงินเพิ่มตามพระราชบัญญัตินี้ และกำหนดให้ผู้ประกอบอุตสาหกรรมหรือผู้นำเข้าสามารถวางประกันค่าภาษีได้ในกรณีที่มีปัญหาเกี่ยวกับจำนวนเงินภาษีที่ต้องชำระ

6. กำหนดให้ผู้มีหน้าที่เสียภาษีที่ไม่เห็นด้วยกับผลการประเมินของพนักงานเจ้าหน้าที่ มีสิทธิอุทธรณ์ต่อคณะกรรมการพิจารณาอุทธรณ์ได้ภายในสามสิบวันนับแต่วันที่ได้รับแจ้งการประเมินของพนักงานเจ้าหน้าที่

7. กำหนดให้รัฐมนตรีโดยอนุมัติของคณะรัฐมนตรีมีอำนาจประกาศลดอัตราหรือยกเว้นภาษีตามบัญชีพิกัดอัตราภาษีสรรพสามิต รวมถึงกำหนดบทบัญญัติเกี่ยวกับการยกเว้น การลดหย่อน การลดอัตรา และการคืนภาษีในกรณีอื่น ๆ

8. กำหนดให้อำนาจพนักงานเจ้าหน้าที่ในการเข้าไปในโรงอุตสาหกรรมหรือคลังสินค้าทัณฑ์บน สถานประกอบการหรือสถานบริการ เพื่อตรวจสอบหรือควบคุมให้การเป็นไปตามกฎหมาย ค้นสถานที่หรือยานพาหนะใด ๆ ที่มีเหตุอันควรสงสัยว่ามีการกระทำความผิด หรือมีสินค้าที่หลีกเลี่ยงการเสียภาษีซุกซ่อนอยู่ มีหนังสือสอบถามหรือเรียกบุคคลใดมาให้ถ้อยคำ หรือให้ส่งบัญชี เอกสาร หลักฐาน หรือสิ่งอื่นที่จำเป็นมาประกอบการพิจารณาได้ รวมถึงกำหนดให้อำนาจพนักงานเจ้าหน้าที่ในการยึดหรืออายัดสินค้า บัญชี เอกสาร ยานพาหนะหรือสิ่งใด ๆ ที่เกี่ยวข้องหรือที่มีเหตุอันควรสงสัยว่าเกี่ยวข้องกับการกระทำความผิดไว้เป็นหลักฐานในการสืบสวน สอบสวน และการดำเนินคดี

9. กำหนดให้อธิบดีมีอำนาจเปรียบเทียบสำหรับความผิดที่มีโทษปรับสถานเดียวหรือความผิดที่มีโทษปรับหรือโทษจำคุกไม่เกินหนึ่งเดือน และให้คณะกรรมการเปรียบเทียบคดีมีอำนาจเปรียบเทียบสำหรับความผิดที่มีโทษปรับหรือโทษจำคุกไม่เกินหกเดือน โดยเมื่อผู้ต้องหาได้ชำระเงินค่าปรับตามจำนวนที่เปรียบเทียบภายในสามสิบวัน ให้ถือว่าคดีเลิกกันตามประมวลกฎหมายวิธีพิจารณาความอาญา รวมทั้งให้อธิบดีมีอำนาจออกคำสั่งเป็นหนังสือ ยึดและขายทอดตลาดทรัพย์สินของผู้ค้างชำระภาษีได้โดยมิต้องขออำนาจศาลเพื่อชำระภาษีที่ค้าง

10. กำหนดให้ผู้มีหน้าที่เสียภาษีเบี้ยปรับในกรณีที่มิได้ยื่นแบบรายการภาษีและไม่ชำระภาษีภายในกำหนดเวลา กรณีที่ได้ยื่นแบบรายการภาษีไว้ไม่ถูกต้องหรือมีข้อผิดพลาด ทำให้จำนวนภาษีที่ต้องเสียขาดไป

11. กำหนดให้ผู้มีหน้าที่เสียภาษีตามพระราชบัญญัตินี้มีหน้าที่เสียภาษีเพิ่มขึ้นเพื่อราชการส่วนท้องถิ่นสำหรับสินค้าหรือบริการ ตามอัตราที่กำหนดในพระราชกฤษฎีกาแต่ไม่เกินร้อยละสิบของภาษี โดยให้พนักงานเจ้าหน้าที่หรือเจ้าพนักงานสรรพสามิตส่งมอบเงินภาษีที่เก็บเพิ่มขึ้นดังกล่าวให้แก่กระทรวงมหาดไทย โดยหักค่าใช้จ่ายไว้ร้อยละห้าของเงินภาษีที่เก็บเพิ่มขึ้น

12. กำหนดบทบัญญัติเกี่ยวกับการขออนุญาตผลิตสุราหรือมีเครื่องกลั่นสำหรับผลิตสุราไว้ในครอบครอง การนำสุราเข้ามาในราชอาณาจักร การขายสุรา การเพาะปลูกต้นยาสูบ การซื้อใบยาแห้งจากผู้บ่มใบยา การผลิตยาสูบ การนำเข้ามาในหรือส่งออกไปนอกราชอาณาจักรซึ่งใบยา ยาอัด หรือยาสูบ การขายครอบครองยาสูบ การผลิตไพ่ การนำไพ่เข้ามาในราชอาณาจักร และการขายไพ่

13. กำหนดความผิดและโทษสำหรับการกระทำความผิดหรือการฝ่าฝืนบทบัญญัติของกฎหมายในกรณีต่าง ๆ รวมถึงกำหนดบทบัญญัติเกี่ยวกับเครื่องมือ เครื่องใช้ ยานพาหนะ สินค้าหรือวัตถุอื่นใดซึ่งบุคคลได้ใช้ในการกระทำความผิดหรือมีไว้เป็นความผิด และกรณีที่ผู้กระทำความผิดเป็นนิติบุคคล

14. กำหนดให้กฎหมาย กฎ และข้อบังคับอื่น ๆ ในส่วนที่มีบัญญัติอยู่ก่อนวันที่พระราชบัญญัตินี้ใช้บังคับ ให้คงใช้ได้ต่อไปจนกว่าการดำเนินการจัดเก็บภาษีสรรพสามิตนั้นจะเสร็จสิ้นไป รวมถึงกำหนดให้ใบทะเบียนสรรพสามิตและใบอนุญาตเดิมให้คงใช้ได้ต่อไปอีกหกเดือนนับแต่วันที่พระราชบัญญัตินี้ใช้บังคับ และให้ผู้ประกอบอุตสาหกรรม ผู้นำเข้า ผู้ประกอบกิจการสถานบริการ หรือผู้ที่ต้องขอรับใบอนุญาต ยื่นคำขอจดทะเบียนสรรพสามิตหรือขอรับใบอนุญาตใหม่ ภายในหกเดือนนับแต่วันที่พระราชบัญญัตินี้ใช้บังคับ

15. กำหนดอัตราค่าธรรมเนียมสำหรับใบอนุญาตต่าง ๆ ค่าธรรมเนียมคลังสินค้าทัณฑ์บนรายปี ค่าธรรมเนียมการจดทะเบียนเครื่องหมายแสดงการเสียภาษี ค่าธรรมเนียมการควบคุมการผลิตเครื่องหมายแสดงการเสียภาษีจดทะเบียน ค่าธรรมเนียมใบแทนใบอนุญาต และค่าธรรมเนียมการโอนใบอนุญาต

16. กำหนดอัตราภาษีสรรพสามิตตามมูลค่าหรือตามปริมาณของสินค้าหรือบริการ เพื่อใช้ในการจัดเก็บภาษีสรรพสามิต

**5. เรื่อง ร่างพระราชบัญญัติกักพืช (ฉบับที่..)** **พ.ศ. .....**

คณะรัฐมนตรีมีมติอนุมัติหลักการร่างพระราชบัญญัติกักพืช (ฉบับที่ ..) พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. แก้ไขเพิ่มเติมนิยามคำว่า “พืช” โดยตัดถ้อยคำว่า ผึ้ง รังผึ้ง ออก และระบุความชัดเจนของจุลินทรีย์ทางด้านการเกษตรให้เป็นไปตามภารกิจของกระทรวงเกษตรและสหกรณ์

2. ยกเลิกนิยามคำว่า “สิ่งต้องห้าม” “สิ่งกำกัด” และ “สิ่งไม่ต้องห้าม” โดยใช้นำยามคำว่า “สิ่งควบคุม” และ “สิ่งไม่ควบคุม” แทน

3. แก้ไขนิยามคำว่า “ใบรับรองสุขอนามัยพืช” “ใบรับรองสุขอนามัยพืชสำหรับการส่งต่อ” และ “ใบรับรองสุขอนามัย” ให้รองรับหนังสือสำคัญที่ออกเป็นอิเล็กทรอนิกส์ตราประทับ เครื่องหมาย หรืออื่น ๆ

4. แก้ไขเพิ่มเติมในส่วนของคณะกรรมการ โดยเพิ่มอธิบดีกรมอุทยานแห่งชาติ สัตว์ป่า และพันธุ์พืช หรือผู้แทน และเลขาธิการสำนักงานมาตรฐานสินค้าเกษตรและอาหารแห่งชาติหรือผู้แทน รวมทั้งแก้ไขจาก ผู้ว่าการการสื่อสารแห่งประเทศไทย เป็น ผู้จัดการใหญ่บริษัทไปรษณีย์ไทย จำกัด (มหาชน) หรือผู้แทน และจาก ผู้อำนวยการกองควบคุมพืชและวัสดุการเกษตร เป็น ผู้อำนวยการสำนักควบคุมพืชและวัสดุการเกษตร

**6. เรื่อง ร่างพระราชกฤษฎีกาจัดตั้งศูนย์ส่งเสริมศิลปาชีพระหว่างประเทศ (องค์การมหาชน) (ฉบับที่ ..) พ.ศ. ...**

คณะรัฐมนตรีมีมติอนุมัติหลังร่างพระราชกฤษฎีกาจัดตั้งศูนย์ส่งเสริมศิลปาชีพระหว่างประเทศ (องค์การมหาชน) (ฉบับที่ ...) พ.ศ. ... ตามที่รัฐมนตรีว่าการกระทรวงพาณิชย์ เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

**แก้ไขเพิ่มเติมองค์ประกอบ อำนาจหน้าที่ และคุณสมบัติของคณะกรรมการ ผู้อำนวยการ เจ้าหน้าที่และลูกจ้างของ ศ.ศ.ป. รวมทั้งระบบประเมินผล การบัญชี การตรวจสอบภายในของ ศ.ศ.ป. เพื่อให้สอดคล้องกับพระราชบัญญัติองค์การมหาชน พ.ศ. 2542 ซึ่งแก้ไขเพิ่มเติมโดยพระราชบัญญัติองค์การมหาชน (ฉบับที่ 2) พ.ศ. 2559** ดังนี้

1. แก้ไขชื่อคณะกรรมการ **จากเดิม** “คณะกรรมการบริหารศูนย์ส่งเสริมศิลปาชีพระหว่างประเทศ” **เป็น** “คณะกรรมการศูนย์ส่งเสริมศิลปาชีพระหว่างประเทศ” เพื่อให้สอดคล้องกับบทนิยามคำว่า “คณะกรรมการ”

ที่มีการแก้ไขเพิ่มเติม จากเดิม “คณะกรรมการบริหาร” มาเป็น “คณะกรรมการของแต่ละองค์การมหาชน”

2. ปรับลดจำนวนกรรมการโดยตำแหน่งลงและเพิ่มเติมให้มีกรรมการผู้แทนศูนย์ศิลปาชีพบางไทร จำนวนสี่คน เพื่อให้องค์ประกอบของคณะกรรมการต้องมีกรรมการไม่น้อยกว่ากึ่งหนึ่งซึ่งไม่เป็นข้าราชการ พนักงานหรือลูกจ้างของส่วนราชการ หน่วยงานของรัฐ รัฐวิสาหกิจ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ

3. กำหนดให้ประธานกรรมการและกรรมการจะดำรงตำแหน่งกรรมการในองค์การมหาชนเกินกว่าสามแห่งไม่ได้

4. แก้ไขเพิ่มเติมอำนาจหน้าที่ของคณะกรรมการ ให้ครอบคลุมถึงการแต่งตั้งและอำนาจหน้าที่ของคณะกรรมการตรวจสอบ รวมทั้งการกำหนดขอบเขตเกี่ยวกับการปฏิบัติหน้าที่ของคณะกรรมการตรวจสอบและผู้ตรวจสอบภายใน ตลอดจนให้คณะกรรมการพิจารณากำหนดแนวทางการปฏิบัติงานของศูนย์ให้เป็นไปตามหลักเกณฑ์และวิธีการบริหารกิจการบ้านเมืองที่ดี

5. แก้ไขเพิ่มเติมคุณสมบัติและลักษณะต้องห้ามของผู้อำนวยการโดยกำหนดให้ผู้อำนวยการต้องเป็นผู้ทรงคุณวุฒิซึ่งมีความรู้ ความสามารถ และประสบการณ์เหมาะสมกับกิจการของสถาบันตามที่กำหนดไว้ในวัตถุประสงค์และอำนาจหน้าที่ และไม่เป็นผู้มีส่วนได้เสียในกิจการที่กระทำกับศูนย์ หรือในกิจการที่เป็นการแข่งขันกับกิจการของศูนย์ไม่ว่าโดยทางตรงหรือทางอ้อม รวมทั้งกำหนดให้กรณีผู้อำนวยการมีอายุเกิน 65 ปีบริบูรณ์ ให้ถือว่าเป็นการพ้นจากตำแหน่งตามกำหนดเวลาในสัญญาจ้าง

6. แก้ไขเพิ่มเติมคุณสมบัติและลักษณะต้องห้ามของเจ้าหน้าที่โดยกำหนดให้เจ้าหน้าที่มีคุณวุฒิหรือประสบการณ์เหมาะกับวัตถุประสงค์และอำนาจหน้าที่ของสถาบัน และไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ รัฐวิสาหกิจ องค์กรปกครองส่วนท้องถิ่น หรือหน่วยงานอื่นของรัฐ หรือผู้ปฏิบัติงานขององค์การมหาชนอื่น รวมทั้งกำหนดให้กรณีเจ้าหน้าที่มีอายุเกิน 60 ปีบริบูรณ์ ให้ถือว่าเป็นการพ้นจากตำแหน่งตามกำหนดเวลาในสัญญาจ้าง

7. กำหนดให้ผู้ตรวจสอบภายในรับผิดชอบขึ้นตรงต่อคณะกรรมการ ตรวจสอบและคณะกรรมการ ตลอดจนการแต่งตั้ง โยกย้าย เลื่อนเงินเดือน เลื่อนตำแหน่ง และลงโทษทางวินัยของผู้ตรวจสอบภายใน ให้ผู้อำนวยการและคณะกรรมการตรวจสอบพิจารณาร่วมกันแล้วเสนอให้คณะกรรมการให้ความเห็นชอบก่อน

จึงดำเนินการได้

**7. เรื่อง ร่างกฎกระทรวงกำหนดหลักเกณฑ์ และวิธีการ การออกหนังสือแสดงสิทธิในที่ดินสำหรับแปลงที่ดิน**

**ในเขตโครงการจัดรูปที่ดิน พ.ศ. .... และร่างกฎกระทรวงกำหนดหลักเกณฑ์ วิธีการ และเงื่อนไขการโอนที่ดิน**

**ของกรมชลประทานเพื่อใช้ในการทำเกษตรกรรม พ.ศ. .... จำนวน 2 ฉบับ**

                    คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ และวิธีการ การออกหนังสือแสดงสิทธิในที่ดินสำหรับแปลงที่ดินในเขตโครงการจัดรูปที่ดิน พ.ศ. .... และร่างกฎกระทรวงกำหนดหลักเกณฑ์ วิธีการ และเงื่อนไขการโอนที่ดินของกรมชลประทานเพื่อใช้ในการทำเกษตรกรรม พ.ศ. .... จำนวน 2 ฉบับ ตามที่กระทรวงเกษตรและสหกรณ์ (กษ.) เสนอ   และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงทรัพยากรธรรมชาติและสิ่งแวดล้อมและสำนักงานคณะกรรมการพัฒนาการเศรษฐกิจและสังคมแห่งชาติไปประกอบการพิจารณาด้วย  แล้วดำเนินการต่อไปได้

**สาระสำคัญของร่างกฎกระทรวง ดังนี้**

**1. ร่างกฎกระทรวงกำหนดหลักเกณฑ์ และวิธีการ การออกหนังสือแสดงสิทธิในที่ดินสำหรับแปลงที่ดินในเขตโครงการจัดรูปที่ดิน พ.ศ. ....**

        1.1 กำหนดให้หัวหน้าสำนักงานจัดรูปแบบที่ดินจังหวัดเป็นผู้แจ้งขอดำเนินการออกโฉลดที่ดินต่อเจ้าพนักงานที่ดินจังหวัดหรือเจ้าพนักงานที่ดินจังหวัดสาขาแห่งท้องที่ซึ่งที่ดินนั้นตั้งอยู่

                   1.2 กำหนดให้ในการรังวัดทำแผนที่ก่อนออกโฉนดที่ดินให้ผู้แทนกรมชลประทาน และหัวหน้าสำนักงานจัดรูปที่ดินของจังหวัดหรือผู้แทน  ร่วมนำทำการรังวัดปักหลักหมายเขตที่ดิน และลงชื่อในฐานะผู้นำทำการรังวัดตามประมวลกฎหมายที่ดิน

                    1.3 กำหนดให้เจ้าพนักงานที่ดินดำเนินการออกโฉนดที่ดินให้แก่ผู้มีชื่อตามหลักฐานที่หัวหน้าสำนักงานจัดรูปที่ดินจังหวัดแจ้ง  โดยปฏิบัติตามประมวลกฎหมายที่ดินโดยอนุโลม

                    1.4 กรณีที่ดินของกรมชลประทานที่ได้มาตามพระราชบัญญัติจัดรูปที่ดินเพื่อเกษตรกรรม พ.ศ. 2558 ให้ออกโฉนดที่ดินนั้นในชื่อกรมชลประทานไปก่อนจนกว่าผู้มีสิทธิได้รับที่ดินที่ได้รับการคัดเลือกได้ปฏิบัติถูกต้องครบถ้วนตามสัญญาเช่าซื้อ จึงให้หัวหน้าสำนักงานจัดรูปที่ดินจังหวัดดำเนินการให้ผู้มีสิทธิมีชื่อในโฉนดที่ดินนั้น

                    1.5 กรณีที่ดินที่ผู้ครอบครองมีหลักฐานการแจ้งการครอบครอง (ส.ค.1) ให้ออกโฉนดที่ดินนั้นในชื่อกรมชลประทานไปก่อน จนกว่าผู้ครอบครองที่ดินจะไปดำเนินการพิสูจน์สิทธิต่อศาลยุติธรรมตามมาตรา 8 แห่งพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ 11) พ.ศ. 2551 จึงให้หัวหน้าสำนักงานจัดรูปที่ดินจังหวัดดำเนินการให้ผู้ครอบครองมีชื่อในโฉนดที่ดินนั้น

                   1.6 กรณีที่ดินที่ผู้ครอบครองที่ดินไม่มีหลักฐานที่ดิน  แต่มีรายชื่อเป็นผู้ครอบครองที่ดินตามมาตรา 24   แห่งพระราชบัญญัติจัดรูปที่ดินเพื่อเกษตรกรรม พ.ศ. 2517 ให้ออกโฉนดที่ดินนั้นในชื่อกรมชลประทานไปก่อน จนกว่าผู้ครอบครองที่ดินจะดำเนินการพิสูจน์การครอบครองตามหลักเกณฑ์ วิธีการและเงื่อนไขการโอนที่ดินของกรมชลประทานเพื่อใช้ในการทำเกษตรกรรมที่กำหนดในกฎกระทรวงออกตามความในมาตรา 16 จึงให้หัวหน้าสำนักงานจัดรูปที่ดินจังหวัดดำเนินการให้ผู้มีสิทธิมีชื่อในโฉนดที่ดินนั้น

**2. ร่างกฎกระทรวงกำหนดหลักเกณฑ์ วิธีการ และเงื่อนไขการโอนที่ดินของกรมชลประทาน**

**เพื่อใช้ในการทำเกษตรกรรม พ.ศ. ....**

                    2.1 กำหนดให้ที่ดินที่ผู้ครอบครองมีหลักฐานการแจ้งการครอบครอง (ส.ค.1)

ให้ผู้ครอบครองที่ดินดำเนินการพิสูจน์สิทธิต่อศาลยุติธรรม  หากเป็นผู้ครอบครองโดยชอบด้วยกฎหมาย ให้กรมชลประทานโอนที่ดินให้แก่เกษตรกรผู้ครอบครองที่ดินต่อไป

                    2.2 กำหนดให้ที่ดินที่ผู้ครอบครองไม่มีหลักฐานที่ดิน แต่มีรายชื่อเป็นผู้ครอบครองที่ดิน

ในเขตโครงการจัดรูปที่ดินตามมาตรา 24 แห่งพระราชบัญญัติจัดรูปที่ดินเพื่อเกษตรกรรม พ.ศ. 2517 หากผู้ครอบครองที่ดินได้พิสูจน์การครอบครองต่อคณะกรรมการจัดรูปที่ดินจังหวัดว่าเป็นผู้ครอบครองและทำประโยชน์อยู่ก่อนแล้วให้กรมชลประทานโอนที่ดินให้แก่เกษตรกรผู้ครอบครองที่ดินต่อไป

                    2.3 กำหนดให้ที่ดินของกรมชลประทานที่ได้มาตามพระราชบัญญัติจัดรูปที่ดินเพื่อเกษตรกรรม พ.ศ. 2558  นอกจาก 2.1 และ 2.2 เมื่อผู้มีสิทธิเช่าซื้อที่ดินที่ได้รับการคัดเลือกได้ปฏิบัติถูกต้องครบถ้วนตามสัญญาเช่าซื้อตามหลักเกณฑ์ที่กำหนดในกฎกระทรวงออกตามความในมาตรา 16 แห่งพระราชบัญญัติ

จัดรูปที่ดินเพื่อเกษตรกรรม พ.ศ. 2558 แล้ว ให้กรมชลประทานโอนที่ดินให้แก่เกษตรกรผู้เช่าซื้อต่อไป

**8. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการขอรับใบอนุญาตและการออกใบอนุญาต**

**ให้ผลิต นำเข้า หรือส่งออกซึ่งยาเสพติดให้โทษในประเภท2 พ.ศ ...**

คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขการขอรับใบอนุญาตและการออกใบอนุญาตให้ผลิต นำเข้า หรือส่งออกซึ่งยาเสพติดให้โทษในประเภท 2 พ.ศ. .... ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานตำรวจแห่งชาติไปประกอบการพิจารณาด้วย แล้วดำเนินการต่อไปได้

**สาระสำคัญของร่างกฎกระทรวง**

ปรับปรุงกฎกระทรวงกำหนดหลักเกณฑ์ วิธีการ และเงื่อนไขการขอรับใบอนุญาตและการออกใบอนุญาตให้ผลิต นำเข้า หรือส่งออกซึ่งยาเสพติดให้โทษในประเภท 2 พ.ศ. 2552 ดังนี้

1. ขยายระยะเวลาที่จะอนุญาตให้ผู้ป่วยเดินทางระหว่างประเทศสามารถนำยาเสพติดให้โทษในประเภท 2 ติดตัวเข้ามาในหรือออกไปนอกราชอาณาจักรสำหรับใช้รักษาเฉพาะตัวในขณะเดินทางจากไม่เกิน30 วัน เป็นไม่เกิน 90 วัน เพื่อเป็นการอำนวยความสะดวกแก่ผู้ป่วยในการเดินทางระหว่างประเทศ สนับสนุนการท่องเที่ยวของประเทศ และรองรับการเป็นศูนย์กลางทางการแพทย์ (Medical Hub) ของประเทศไทย

2. ปรับปรุงหลักฐานหรือเอกสารที่จำเป็นต้องใช้ยื่นขอรับใบอนุญาตสำหรับผู้ป่วยที่เดินทางระหว่างประเทศนำยาเสพติดให้โทษในประเภท 2 ติดตัวเข้ามาในหรือออกไปนอกราชอาณาจักรสำหรับใช้รักษาเฉพาะตัวให้เหมาะสม และอำนวยความสะดวกแก่ผู้ป่วย

3. เพิ่มเอกสารหลักฐานเกี่ยวกับใบสั่งยาให้ครอบคลุมถึงสาขาวิชาชีพทันตกรรมด้วย เพื่อประโยชน์ต่อผู้ป่วย

4. ปรับปรุงวิธีการดำเนินการออกใบอนุญาต เพื่อความสะดวกและสอดคล้องกับการปฏิบัติงานของเจ้าหน้าที่

5. เพิ่มช่องทางการยื่นคำขอรับใบอนุญาตโดยวิธีการทางอิเล็กทรอนิกส์ให้เป็นไปตามที่เลขาธิการคณะกรรมการอาหารและยากำหนดโดยประกาศในราชกิจจานุเบกษาเพื่ออำนวยความสะดวกต่อผู้ป่วยและรองรับนโยบายการเป็นองค์กรอิเล็กทรอนิกส์ของ อย.

**9. เรื่อง ร่างกฎกระทรวงกำหนดเขตท่าเรือเกาะสมุย เขตจอดเรือเกาะสมุย และเขตควบคุมการเดินเรือเกาะสมุย จังหวัดสุราษฎร์ธานี พ.ศ. ….**

คณะรัฐมนตรีมีมติอนุมัติหลักการร่างกฎกระทรวงกำหนดเขตท่าเรือเกาะสมุย เขตจอดเรือเกาะสมุย และเขตควบคุมการเดินเรือเกาะสมุย จังหวัดสุราษฎร์ธานี พ.ศ. …. ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

คค. เสนอว่า  เนื่องจากพื้นที่บริเวณเกาะสมุย จังหวัดสุราษฎร์ธานี มีกิจกรรมทางน้ำหลากหลาย มีการคมนาคมขนส่งทางน้ำหนาแน่นและกิจกรรมการท่องเที่ยวทางน้ำที่เพิ่มขึ้นเป็นจำนวนมาก ซึ่งกิจกรรมทางน้ำ ต่าง ๆ ดังกล่าวได้ส่งผลต่อความปลอดภัยในชีวิตและทรัพย์สินของประชาชนและนักท่องเที่ยว โดยหากไม่มีมาตรการความปลอดภัย การควบคุมดูแลการคมนาคมขนส่งทางน้ำ และสิ่งแวดล้อมทางน้ำ อย่างมีประสิทธิภาพ อาจก่อให้เกิดอุบัติเหตุทางน้ำขึ้น ซึ่งจะกระทบต่อเศรษฐกิจและการท่องเที่ยวของประเทศโดยรวมได้ ทั้งนี้ ปรากฏว่าเขตจอดเรือตามกฎกระทรวงกำหนดเขตจอดเรือเกาะสมุย อำเภอเกาะสมุย จังหวัดสุราษฎร์ธานี พ.ศ. 2558 ไม่เพียงพอและไม่สอดคล้องกับสภาวการณ์ปัจจุบัน ดังนั้น เพื่อเป็นการจัดระเบียบการจราจร การวางระบบการขนส่งทางน้ำ และการป้องกันอุบัติภัยทางน้ำ ให้ระบบการขนส่งสินค้าทางทะเลในพื้นที่เป็นไปอย่างราบรื่นต่อเนื่อง และเพิ่มประสิทธิภาพในการขนส่งสินค้าทางทะเล ป้องกันและการควบคุมมลภาวะทางทะเล รวมทั้งรักษาคุณภาพสิ่งแวดล้อม เห็นควรยกเลิกกฎกระทรวงกำหนดเขตจอดเรือเกาะสมุย อำเภอเกาะสมุย จังหวัดสุราษฎร์ธานี พ.ศ. 2558 และกำหนดเขตท่าเรือ เขตจอดเรือ และเขตควบคุมการเดินเรือ บริเวณเกาะสมุย จังหวัดสุราษฎร์ธานี ขึ้นใหม่

**สาระสำคัญของร่างกฎกระทรวง**

    กำหนดเขตท่าเรือ เขตจอดเรือ และเขตควบคุมการเดินเรือ บริเวณเกาะสมุย จังหวัดสุราษฎร์ธานี ให้เป็นไปตามพิกัดอ้างอิงในระบบแผนที่ที่กรมเจ้าท่าใช้อยู่ในปัจจุบัน (WGS84) เพื่อให้เหมาะสมและสอดคล้องกับกิจกรรมการขนส่งทางน้ำที่เพิ่มมากขึ้นในปัจจุบัน

**10. เรื่อง ร่างกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน พ.ศ. …. และร่างกฎกระทรวงว่าด้วยการขอรับใบอนุญาต การออกใบอนุญาต การขอต่ออายุใบอนุญาตและการอนุญาตประกอบการรับจ้างบรรทุกคนโดยสาร และการรับจดทะเบียนรถยนต์รับจ้างแบบพิเศษ พ.ศ. …. รวม 2 ฉบับ**

คณะรัฐมนตรีมีมติอนุมัติหลักการร่างกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน พ.ศ. …. และร่างกฎกระทรวงว่าด้วยการขอรับใบอนุญาต การออกใบอนุญาต การขอต่ออายุใบอนุญาตและการอนุญาตประกอบการรับจ้างบรรทุกคนโดยสาร และการรับจดทะเบียนรถยนต์รับจ้างแบบพิเศษ พ.ศ. …. รวม 2 ฉบับ ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

**1**. **ร่างกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน พ.ศ. ….**

    ปรับปรุงกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน ที่จดทะเบียนในเขตกรุงเทพมหานคร พ.ศ. 2550 ซึ่งแก้ไขเพิ่มเติมโดยกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานคร (ฉบับที่ 2) พ.ศ. 2558 และกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในจังหวัดอื่นนอกจากกรุงเทพมหานคร พ.ศ. 2558 ดังนี้

1.1 กำหนดให้รถยนต์รับจ้างต้องเป็นรถใหม่สำเร็จรูปจากโรงงานหรือเป็นรถที่มีอายุการใช้งานไม่เกินสองปี นับแต่วันที่จดทะเบียนครั้งแรก และมีลักษณะตามที่กำหนดและต้องไม่ติดตั้งระบบป้องกันการเปิดประตูจากภายในรถ และกระจกกันลมหน้าและส่วนประกอบของตัวถังที่เป็นกระจกต้องเป็นกระจกที่โปร่งใสสามารถมองเห็นสภาพภายในรถและสภาพการจราจรภายนอกรถได้ชัดเจน

1.2 กำหนดให้รถยนต์รับจ้างต้องมีและใช้เครื่องอุปกรณ์และเครื่องหมาย ได้แก่ มาตรค่าโดยสาร เครื่องสื่อสารตามกฎหมายว่าด้วยวิทยุคมนาคม เครื่องบันทึกข้อมูลการเดินทางของรถ (Global Positioning Systems : GPS) และเครื่องหมายแสดงการเป็นรถยนต์รับจ้างและเครื่องหมายแสดงสถานะการให้บริการ เช่น ว่าง - ไม่ว่าง หรืองดรับจ้าง ฯลฯ อาจมีและใช้เครื่องอุปกรณ์สำหรับรถเพื่อความปลอดภัยในการรับจ้าง เช่น อุปกรณ์ที่ใช้บันทึกภาพภายในหรือภายนอกรถ ได้แก่ กล้องวิดีโอ กล้องถ่ายรูปดิจิตอล เป็นต้น

1.3 กำหนดให้รถยนต์รับจ้างให้ใช้สีตามที่กำหนด และให้มีอายุการใช้งานได้ไม่เกินเก้าปีนับแต่วันที่รถยนต์นั้นจดทะเบียนครั้งแรก

1.4 กำหนดให้รัฐมนตรีมีอำนาจกำหนดอัตราค่าจ้างบรรทุกคนโดยสารสำหรับรถยนต์รับจ้างและค่าบริการอื่น ดังนี้

ในเขตกรุงเทพมหานคร  1) **ค่าจ้างบรรทุกคน** ระยะทาง 2 กิโลเมตรแรกไม่เกิน 50 บาท และกิโลเมตรต่อ ๆ ไปไม่เกินกิโลเมตรละ 12 บาท ในกรณีที่ไม่สามารถเคลื่อนที่หรือเดินรถต่อไปได้ตามปกติวิสัยในอัตรานาทีละไม่เกิน 3 บาท 2) **ค่าบริการอื่น** กรณีการจ้างโดยเรียกรถยนต์รับจ้างผ่านสื่อกลางระหว่างผู้ขับรถและผู้ใช้บริการกำหนดได้ไม่เกิน 50 บาท กรณีการจ้างจากท่าอากาศยานหรือสถานที่ ที่ คค. ประกาศกำหนด โดยจอดรอคนโดยสาร ณ จุดที่ได้จัดไว้เป็นการเฉพาะกำหนดได้ไม่เกิน 100 บาท และกรณีการจ้างโดยมีบริการพิเศษตามที่ คค. ประกาศกำหนด กำหนดได้ไม่เกิน 200 บาท

**ในจังหวัดอื่นนอกจากกรุงเทพมหานคร**  1) **ค่าจ้างบรรทุกคนโดยสาร** ระยะทาง 2 กิโลเมตรแรกไม่เกิน 100 บาท และกิโลเมตรต่อ ๆ ไปไม่เกินกิโลเมตรละ 20 บาท ในกรณีที่ไม่สามารถเคลื่อนที่หรือเดินรถต่อไปได้ตามปกติวิสัยในอัตรานาทีละไม่เกิน 5 บาท 2) **ค่าบริการอื่น** กรณีการจ้างโดยเรียกรถยนต์รับจ้างผ่านสื่อกลางระหว่างผู้ขับรถและผู้ใช้บริการกำหนดได้ไม่เกิน 50 บาท กรณีการจ้างจากท่าอากาศยานหรือสถานที่ที่ คค. ประกาศกำหนด โดยจอดรอคนโดยสาร ณ จุดที่ได้จัดไว้เป็นการเฉพาะกำหนดได้ไม่เกิน 150 บาท กรณีการจ้างในเวลากลางคืนตามที่ คค. ประกาศกำหนด กำหนดได้ไม่เกิน 100 บาท และกรณีการจ้างโดยมีบริการพิเศษตามที่ คค. ประกาศกำหนด กำหนดได้ไม่เกิน 200 บาท

**2. ร่างกฎกระทรวงว่าด้วยการขอรับใบอนุญาต การออกใบอนุญาต การขอต่ออายุใบอนุญาตและการอนุญาตประกอบการรับจ้างบรรทุกคนโดยสาร และการรับจดทะเบียนรถยนต์รับจ้างแบบพิเศษ พ.ศ. ….**

ปรับปรุงกฎกระทรวงว่าด้วยการขอรับใบอนุญาต การออกใบอนุญาต การต่ออายุใบอนุญาตประกอบการรับจ้างบรรทุกคนโดยสาร และการรับจดทะเบียนรถยนต์รับจ้างแบบพิเศษในเขตกรุงเทพมหานคร พ.ศ. 2554 ดังนี้

2.1 กำหนดให้ผู้ประสงค์จะขอรับใบอนุญาต ให้ยื่นคำขอตามแบบพร้อมด้วยเอกสารหลักฐานตามที่กำหนด ให้ผู้ยื่นคำขอเสนอแผนธุรกิจการประกอบการรับจ้างบรรทุกคนโดยสารตามที่อธิบดีประกาศกำหนด ทั้งนี้ ผู้ยื่นคำขอต้องไม่เป็นผู้เคยถูกเพิกถอนใบอนุญาตหรือไม่ได้รับการต่ออายุใบอนุญาต เว้นแต่ได้ถูกเพิกถอนใบอนุญาตมาแล้วไม่น้อยกว่าห้าปีนับแต่วันที่ถูกเพิกถอน หรือไม่ได้รับการต่ออายุใบอนุญาตแล้วไม่น้อยกว่าสามปี นับแต่วันที่ใบอนุญาตนั้นสิ้นอายุ แล้วแต่กรณี และให้สามารถยื่นคำขอได้ทุกจังหวัด

2.2 กำหนดให้ผู้รับใบอนุญาตต้องนำรถมาจดทะเบียนไม่น้อยกว่าจำนวนรถขั้นต่ำตามที่กำหนด ภายในเก้าสิบวันนับแต่วันที่ได้รับใบอนุญาต สำหรับรถยนต์รับจ้างแบบพิเศษตามกฎกระทรวงนี้ ให้มีอายุการใช้งานได้ไม่เกินเก้าปีนับแต่วันที่รถยนต์นั้นจดทะเบียนครั้งแรก

2.3 กำหนดให้รถยนต์รับจ้างแบบพิเศษที่จะนำมาประกอบการรับจ้างบรรทุกคนโดยสารต้องเป็นรถยนต์ใหม่สำเร็จรูปจากโรงงาน มีลักษณะตามที่กำหนด และต้องไม่ติดตั้งระบบป้องกันการเปิดประตูภายในรถ และกระจกกันลมหน้าและส่วนประกอบของตัวถังที่เป็นกระจกต้องเป็นกระจกที่โปร่งใสสามารถมองเห็นสภาพภายในรถและสภาพการจราจรภายนอกรถได้ชัดเจน

2.4 กำหนดให้รถยนต์รับจ้างแบบพิเศษต้องมีและใช้เครื่องอุปกรณ์และเครื่องหมาย ได้แก่ มาตรค่าโดยสารที่สามารถพิมพ์รายละเอียดค่าโดยสารหรือใบเสร็จรับเงิน เครื่องสื่อสารตามกฏหมายว่าด้วยวิทยุคมนาคม เครื่องบันทึกข้อมูลการเดินทางของรถ (Global Positioning Systems : GPS) และเครื่องหมายแสดงการเป็นรถยนต์รับจ้างแบบพิเศษและเครื่องหมายแสดงสถานะการให้บริการ เช่น ว่าง-ไม่ว่าง หรืองดรับจ้าง ฯลฯ อาจมีและใช้เครื่องอุปกรณ์สำหรับรถเพื่อความปลอดภัยในการรับจ้าง เช่น อุปกรณ์ที่ใช้บันทึกภาพภายในหรือภายนอกรถ ได้แก่ กล้องวีดีโอ กล้องถ่ายรูปดิจิตอล เป็นต้น

2.5 กำหนดให้รถยนต์รับจ้างแบบพิเศษให้ใช้สีของตัวถังรถเป็นสีขาวหรือสีอื่นตามที่นายทะเบียนกำหนด

2.6 กำหนดให้รัฐมนตรีมีอำนาจกำหนดอัตราค่าจ้างบรรทุกคนโดยสารสำหรับรถยนต์รับจ้างแบบพิเศษและค่าบริการอื่น ดังนี้

**ในเขตกรุงเทพมหานครและในจังหวัดอื่นนอกจากกรุงเทพมหานคร**  1) **ค่าจ้างบรรทุกคนโดยสาร** ระยะทาง 2 กิโลเมตรแรกไม่เกิน 200 บาท และกิโลเมตรต่อ ๆ ไป ไม่เกินกิโลเมตรละ 30 บาท ในกรณีที่ไม่สามารถเคลื่อนที่หรือเดินรถต่อไปได้ตามปกติวิสัยในอัตรานาทีละไม่เกิน 10 บาท 2) **ค่าบริการอื่น** กรณีการจ้างโดยเรียกรถยนต์รับจ้างผ่านสื่อกลางระหว่างผู้ขับรถและผู้ใช้บริการ กำหนดได้ไม่เกิน 100 บาท กรณีการจ้างจากท่าอากาศยานหรือสถานที่ที่ คค. ประกาศกำหนดโดยจอดรอคนโดยสาร ณ  จุดที่ได้จัดเอาไว้เป็นการเฉพาะ กำหนดได้ไม่เกิน 200 บาท และกรณีการจ้างโดยมีบริการพิเศษตามที่ คค. ประกาศกำหนด กำหนดได้ไม่เกิน 200 บาท

2.7 กำหนดให้ผู้รับใบอนุญาตต้องจัดให้มีประกันความเสียหายประเภท 1 หรือประเภท 3 สำหรับรถยนต์รับจ้างแบบพิเศษทุกคัน โดยมีวงเงินความคุ้มครองตามที่กำหนด จัดให้มีการติดอัตราค่าจ้างบรรทุกคนโดยสารและอัตราค่าบริการอื่นที่เพิ่มขึ้นจากค่าจ้างบรรทุกคนโดยสารในรถไว้ให้ผู้โดยสารเห็นได้ชัดเจน และจัดให้คนขับรถรถยนต์รับจ้างแบบพิเศษเข้ารับการอบรมตามหลักสูตรที่กำหนด เป็นต้น

2.8 กรณีปรากฏว่า ผู้รับใบอนุญาตฝ่าฝืนหรือไม่ปฏิบัติตามกฎกระทรวงนี้ กำหนดให้นายทะเบียนมีอำนาจสั่งให้ผู้รับใบอนุญาตแก้ไขให้ถูกต้องภายในระยะเวลาที่กำหนด ตักเตือน หรือสั่งระงับการดำเนินการเป็นการชั่วคราว หรือสั่งเพิกถอนใบอนุญาตได้ สำหรับการต่ออายุใบอนุญาต การสิ้นสุดลงของใบอนุญาต และกรณีผู้รับใบอนุญาตประสงค์จะเลิกประกอบการ ให้เป็นไปตามที่กำหนดไว้

**11. เรื่อง ร่างกฎ ก.พ. ว่าด้วยการใช้ข้าราชการพลเรือนสามัญได้รับเงินประจำตำแหน่ง (ฉบับที่ ...) พ.ศ. ...**

คณะรัฐมนตรีมีมติอนุมัติร่างกฎ ก.พ. ว่าด้วยการให้ข้าราชพลเรือนสามัญได้รับเงินประจำตำแหน่ง (ฉบับที่ ...) พ.ศ. ... ตามที่สำนักงาน ก.พ. เสนอและให้ดำเนินการต่อไปได้

**สาระสำคัญของร่างกฎ ก.พ.**

ปรับปรุงบัญชีท้ายกฎ ก.พ. ว่าด้วยการให้ข้าราชการพลเรือนสามัญได้รับเงินประจำตำแหน่ง พ.ศ. 2551 และที่แก้ไขเพิ่มเติม ดังนี้

|  |  |
| --- | --- |
| **บัญชีกำหนดสายงานที่มีสิทธิ์ได้รับเงินประจำตำแหน่งท้ายกฎ ก.พ. ว่าด้วยการให้ข้าราชการพลเรือนสามัญได้รับเงินประจำตำแหน่ง พ.ศ. 2551 และที่แก้ไขเพิ่มเติม** | **ร่างกฎ ก.พ. ตามที่สำนักงาน ก.พ. เสนอ** |
| **ตำแหน่งประเภทวิชาการ ระดับทรงคุณวุฒิ** ได้แก่  1. สายงานการข่าว  ฯลฯ  48. สายงานอุตุนิยมวิทยา | **ตำแหน่งประเภทวิชาการ ระดับทรงคุณวุฒิ** ได้แก่  1. สายงานการข่าว  ฯลฯ  48. สายงานอุตุนิยมวิทยา  **49. สายงานวิชาการสหกรณ์** |

**12. เรื่อง ร่างพระราชบัญญัติการพัฒนาการกำกับดูแลและบริหารรัฐวิสาหกิจ พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติการพัฒนาการกำกับดูแลและบริหารรัฐวิสาหกิจ พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมกฤษฎีกาตรวจพิจารณาแล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติการพัฒนาการกำกับดูแลและบริหารรัฐวิสาหกิจ พ.ศ. ....** เป็นการกำหนดให้คณะกรรมการนโยบายรัฐวิสาหกิจทำหน้าที่เป็นหน่วยงานกลางในการรับผิดชอบการกำกับดูแลและบริหารรัฐวิสาหกิจทั้งระบบ อยู่ในฐานะผู้กำหนดนโยบาย (Policy Maker) และแบ่งโครงสร้างการกำกับดูแลรัฐวิสาหกิจ (Regulator) ออกเป็น 2 ส่วน คือ ให้สำนักงานคณะกรรมการนโยบายรัฐวิสาหกิจ ทำหน้าที่ในการกำกับดูแลและบริหารรัฐวิสาหกิจที่จัดตั้งขึ้นโดยกฎหมายเฉพาะ และรัฐวิสาหกิจที่มีสถานะเป็นหน่วยงานธุรกิจที่รัฐบาลเป็นเจ้าของ และให้จัดตั้งบรรษัทวิสาหกิจแห่งชาติ เพื่อทำหน้าที่เจ้าของรัฐวิสาหกิจ (Owner) โดยมีฐานะเป็นนิติบุคคล เป็นหน่วยงานของรัฐที่ไม่ใช่ส่วนราชการ ทำหน้าที่ในการกำกับดูแลและบริหารรัฐวิสาหกิจในฐานะผู้ถือหุ้นของรัฐวิสาหกิจที่มีสถานะเป็นบริษัท (จำนวน 12 บริษัท) โดยมีเป้าหมายในการบริหารรัฐวิสาหกิจในกลุ่มนี้ให้มีการลงทุนในเชิงพาณิชย์เพื่อสร้างผลตอบแทนให้กับรัฐให้มีความมั่นคงและยั่งยืนในทางเศรษฐกิจ

|  |
| --- |
| **เศรษฐกิจ – สังคม** |

**13. เรื่อง การเร่งรัดการดำเนินการเพื่อรองรับการประเมินการปฏิบัติตามมาตรฐานสากลด้านการป้องกัน**

**ปราบปรามการฟอกเงินและการต่อต้านการสนับสนุนทางการเงินแก่การก่อการร้ายของประเทศไทย ในปี พ.ศ. 2559**

คณะรัฐมนตรีมีมติมอบหมายให้หน่วยงานที่เกี่ยวข้องเร่งรัดการดำเนินการเกี่ยวกับการปฏิบัติตามมาตรฐานสากลฯ ให้แล้วเสร็จภายในเดือนตุลาคม 2559 ตามที่สำนักงานป้องกันและปราบปรามการฟอกเงิน(สำนักงาน ปปง.) เสนอ ดังนี้

1. ให้รัฐมนตรีประจำสำนักนายกรัฐมนตรี (นายสุวพันธุ์ ตันยุวรรธนะ) ประสานการดำเนินการเกี่ยวกับออกกฎหมาย 3 ฉบับ ได้แก่

1.1 ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. ….

1.2 ร่างพระราชบัญญัติควบคุมการแลกเปลี่ยนเงิน (ฉบับที่ ..) พ.ศ. ….

1.3 ร่างพระราชบัญญัติป้องกันและปราบปรามการสนับสนุนทางการเงินแก่การก่อการร้ายการและแพร่ขยายอาวุธที่มีอานุภาพทำลายล้างสูง (ฉบับที่ ..) พ.ศ. ….

2. ให้กระทรวงการคลังเร่งรัดการดำเนินการเกี่ยวกับการปรับปรุงแก้ไขอนุบัญญัติที่เกี่ยวข้องให้สอดคล้องกับบทบัญญัติในร่างพระราชบัญญัติควบคุมการแลกเปลี่ยนเงิน (ฉบับที่ ..) พ.ศ. ….

3. ให้กระทรวงมหาดไทย (กรมการปกครอง) ประกาศกำหนดมาตรการในการป้องกันและลดความเสี่ยงขององค์กรไม่แสวงหากำไรไม่ให้ถูกใช้เป็นช่องทางในการกระทำความผิดด้านการสนับสนุนทางการเงินแก่การก่อการร้าย

4. ขอความร่วมมือสภาวิชาชีพบัญชีฯ และสภาทนายความฯ ในการแก้ไขเพิ่มเติมข้อบังคับขององค์กรให้ครอบคลุมมาตรการด้านการป้องกันปราบปรามการฟอกเงินและการต่อต้านการสนับสนุนทางการเงินแก่การก่อการร้าย

**14. เรื่อง แผนรองรับการช่วยเหลือผู้ที่ได้รับการพระราชทานอภัยโทษ และอภัยโทษลดโทษปล่อยตัว ปี พ.ศ. 2559**

คณะรัฐมนตรีมีมติเห็นชอบแผนรองรับการช่วยเหลือผู้ที่ได้รับการพระราชทานอภัยโทษ และอภัยโทษลดโทษปล่อยตัว ปี พ.ศ. 2559 ตามที่กระทรวงยุติธรรม (ยธ.) เสนอ และให้กระทรวงมหาดไทย กระทรวงการพัฒนาสังคมและความมั่นคงของมนุษย์ กระทรวงสาธารณสุข กระทรวงแรงงาน และสำนักงานตำรวจแห่งชาติ รับไปดำเนินการภายหลังการปล่อยตัว

ยธ. เสนอว่า

1. พระราชกฤษฎีกาพระราชทานอภัยโทษ พ.ศ. 2559 มีผลใช้บังคับตั้งแต่วันที่ 9 สิงหาคม 2559 ซึ่งคาดว่าจะมีผู้ต้องราชทัณฑ์ได้รับพระราชทานอภัยโทษปล่อยตัว ประมาณ 8,000 คน พระราชทานอภัยโทษลดโทษปล่อยตัว ประมาณ 5,000 คน และผู้ต้องกักขังได้รับพระราชทานอภัยโทษปล่อยตัวอีกประมาณ 1,500 คน ซึ่งผู้ต้องราชทัณฑ์ดังกล่าวจะต้องถูกปล่อยตัวตามเงื่อนไขของพระราชกฤษฎีกาพระราชทานอภัยโทษ พ.ศ. 2559 กลับสู่สังคม

2. เพื่อให้สังคมมีความปลอดภัย เชื่อมั่นในการพัฒนาพฤตินิสัยผู้ต้องขังของกรมราชทัณฑ์ ตลอดจนเพื่อให้คุณภาพชีวิตของผู้ต้องราชทัณฑ์ที่ได้รับการปล่อยตัวในครั้งนี้ดียิ่งขึ้น จึงได้จัดทำแผนรองรับการช่วยเหลือผู้ที่ได้รับการพระราชทานอภัยโทษและอภัยโทษลดโทษปล่อยตัว ปี พ.ศ. 2559 โดยความร่วมมือของส่วนราชการต่าง ๆ ที่เกี่ยวข้อง ได้แก่ กระทรวงมหาดไทย (มท.) กระทรวงการพัฒนาสังคมและความมั่นคงของมนุษย์ (พม.) กระทรวงสาธารณสุข (สธ.) กระทรวงแรงงาน (รง.) และสำนักงานตำรวจแห่งชาติ (ตช.) รับไปดำเนินการภายหลังปล่อยตัว

**สาระสำคัญของแผนรองรับการช่วยเหลือผู้ได้รับพระราชทานอภัยโทษฯ**

**1. การเตรียมความพร้อมก่อนปล่อยตัวแก่ผู้ต้องขัง** กรมราชทัณฑ์ได้จัดอบรมให้แก่ผู้ต้องขังที่เหลือโทษจำคุกไม่เกิน 6 เดือน – 1 ปี ทุกคดี หลักสูตรการอบรมมุ่งเน้น 4 ด้าน คือ ร่างกาย จิตใจ ครองครัว และอาชีพ

**2. การติดตามดูแลผู้ต้องขังภายหลังที่ได้รับการพระราชทานอภัยโทษปล่อยตัว ปี พ.ศ. 2559** ดังนี้

|  |  |
| --- | --- |
| ส่วนราชการ | การดำเนินการ |
| มท. | 1. ประสานผู้ว่าราชการจังหวัดทุกจังหวัดในการมอบนโยบายให้นายอำเภอ/ท้องถิ่น จังหวัด อบต. อบจ. อปท. กำนัน/ผู้ใหญ่บ้านในพื้นที่ทุกแห่งดำเนินการ ติดตามดูแลช่วยเหลือให้คำแนะนำผู้ได้รับพระราชทานอภัยโทษ ครอบครัว  2. ดำเนินการจัดทำบัตรประชาชนให้ผู้ต้องขัง ผู้พ้นโทษ ตาม MOU ที่ได้ดำเนินการร่วมกับกรมราชทัณฑ์  3. ประสาน อบต. อบจ. อปท. ทุกแห่งทั่วประเทศร่วมดำเนินการติดตาม ดูแลหาแนวทางในการสงเคราะห์ช่วยเหลือผู้พ้นโทษ และครอบครัว  4. ประสานให้การสงเคราะห์ช่วยเหลือผู้ต้องขังและผู้พ้นโทษที่มีภูมิลำเนาในเขต กทม.  5. ติดตามดูแลผู้พ้นโทษในเขต กทม. |
| พม. | การสงเคราะห์คนไร้ที่พึ่ง ช่วยเหลือเบี้ยยังชีพผู้พ้นโทษสูงอายุ พิการ ทุพพลภาพ เอดส์ รวมทั้งผู้มีปัญหาความเดือดร้อนอื่น ๆ |
| สธ. | 1. ให้การดูแล รักษาผู้ป่วยทางจิตอย่างต่อเนื่อง  2. ประสานโรงพยาบาลศูนย์ โรงพยาบาลประจำจังหวัด/อำเภอ ในการจ้างงานผู้พ้นโทษ  3. ให้การรักษาผู้เจ็บป่วยทางกาย |
| ตช. | 1. ติดตามสอดส่องผู้พ้นโทษ เพื่อป้องกันการกระทำความผิดซ้ำ  2. ดำเนินการส่งกลับผู้ต้องขังที่ได้รับการปล่อยตัวในคดีลักลอบเข้าเมือง |
| รง. | 1. ร่วมมือกับสำนักงานพัฒนาฝีมือแรงงาน  2. ร่วมมือกับสำนักงานกรมการจัดหางานเพื่อทราบตำแหน่งงานว่างและเผยแพร่ประชาสัมพันธ์ให้ผู้ต้องขังทราบ |
| ยธ. (กรมคุมประพฤติ) | ประสานสำนักงานคุมประพฤติในเขตพื้นที่สงเคราะห์ค่าพาหนะ |

**15. เรื่อง การกำหนดมาตรฐานการดำเนินการทางวินัยแก่ผู้ที่พ้นจากราชการ**

คณะรัฐมนตรีมีมติเห็นชอบในหลักการให้มีมาตรฐานการดำเนินการทางวินัยแก่ผู้ที่พ้นจากราชการไปแล้วในราชการฝ่ายพลเรือนตามที่สำนักงาน ก.พ. เสนอและให้องค์กรกลางบริหารงานบุคคลดำเนินการแก้ไขกฎหมายของตนตามมาตรฐานดังกล่าว

**สาระสำคัญของเรื่อง**

สำนักงาน ก.พ. รายงานว่า จากการหารือร่วมกันของผู้แทนองค์กรต่าง ๆ เมื่อวันที่ 25 เมษายน 2559 ก.พ. ได้มีมติเห็นชอบให้เสนอหลักเกณฑ์การดำเนินการทางวินัยแก่ข้าราชการพลเรือนสามัญที่พ้นจากราชการ ดังนี้

1. **กรณีการดำเนินการทางวินัยตามที่คณะกรรมการ ป.ป.ช. หรือคณะกรรมการ ป.ป.ท. มีมติ**

**ชี้มูลความผิด** ให้ดำเนินการทางวินัยและสั่งลงโทษตามที่คณะกรรมการ ป.ป.ช. หรือ คณะกรรมการ ป.ป.ท. มีมติชี้มูลความผิด แม้ผู้นั้นจะพ้นจากราชการไปแล้ว โดยไม่นำเงื่อนไขและหลักเกณฑ์ตามกฎหมายว่าด้วยการบริหารงานบุคคลของผู้ถูกกล่าวหามาใช้บังคับ

2. **กรณีที่หน่วยงานต้นสังกัดดำเนินการทางวินัยแก่ผู้ที่พ้นจากราชการเอง**

2.1 ความผิดอันเป็นมูลเหตุแห่งการกล่าวหาผู้ที่พ้นจากราชการว่ากระทำความผิดวินัยอย่างร้ายแรงต้องเกิดขึ้นระหว่างที่ผู้นั้นมีสภาพข้าราชการ

2.2 การกล่าวหาผู้ที่พ้นจากราชการว่ากระทำความผิดวินัยอย่างร้ายแรงจะกระทำก่อนหรือหลังจากที่ผู้นั้นพ้นจากราชการก็ได้

2.3 การสอบสวนทางวินัยจะต้องเริ่มดำเนินการภายใน 1 ปี นับแต่วันที่ผู้ถูกกล่าวหาพ้นจากราชการ

2.4 หากดำเนินการทางวินัยแล้วผลปรากฏว่า ผู้ที่พ้นจากราชการกระทำความผิดวินัยอย่างร้ายแรง ให้สั่งลงโทษภายใน 3 ปี นับแต่วันที่ผู้นั้นพ้นจากราชการ

2.5 กำหนดข้อยกเว้นว่า หากมีกรณีการเพิกถอนคำสั่งลงโทษโดยคำพิพากษาถึงที่สุดของศาลปกครอง องค์กรพิจารณาอุทธรณ์คำสั่งลงโทษทางวินัยหรือองค์กรตรวจสอบรายงานการดำเนินการทางวินัย ให้ดำเนินการทางวินัยและสั่งลงโทษใหม่ภายใน 3 ปี นับแต่วันที่มีคำพิพากษาถึงที่สุด หรือมีมติ แล้วแต่กรณี

|  |
| --- |
| **ต่างประเทศ** |

**16. เรื่อง บันทึกความเข้าใจโครงการจัดตั้งศูนย์แรกรับเหยื่อการค้ามนุษย์และกลุ่มเสี่ยงในปอยเปต จังหวัดบันเตียเมียนเจย กัมพูชา**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างบันทึกความเข้าใจว่าด้วยการจัดตั้งศูนย์แรกรับเหยื่อการค้ามนุษย์และกลุ่มเสี่ยง

ในปอยเปต จังหวัดบันเตียเมียนเจย กัมพูชา และหากมีความจำเป็นต้องปรับปรุงแก้ไขร่างบันทึกความเข้าใจดังกล่าว

ที่ไม่ใช่สาระสำคัญหรือไม่ขัดต่อผลประโยชน์ของไทยให้ กต. ดำเนินการได้โดยมิต้องนำเสนอคณะรัฐมนตรีเพื่อพิจารณาอีกครั้ง

2. อนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายลงนามในบันทึกความเข้าใจว่าด้วยการจัดตั้งศูนย์แรกรับเหยื่อการค้ามนุษย์และกลุ่มเสี่ยงในปอยเปต จังหวัดบันเตียเมียนเจย กัมพูชา

**สาระสำคัญของร่างบันทึกความเข้าใจฯ** เป็นการเน้นย้ำถึงความมุ่งมั่นของรัฐบาลไทยในการร่วมแก้ไขปัญหาการค้ามนุษย์กับกัมพูชา นำไปสู่ความมั่นคงทางเศรษฐกิจและการเมืองระหว่างทั้งสองประเทศ และเสริมสร้างบทบาทของไทยในการให้ความร่วมมือเพื่อการพัฒนาแก่ประเทศกำลังพัฒนาต่าง ๆ โดยเฉพาะประเทศเพื่อนบ้าน ซึ่งกำหนดรอบและความรับผิดชอบในการดำเนินโครงการระหว่างรัฐบาลไทยกับรัฐบาลกัมพูชา ดังนี้

1. วัตถุประสงค์ในการจัดตั้งศูนย์ฯ เพื่อช่วยเหลือผู้ประสบเคราะห์จากการค้ามนุษย์ชาวกัมพูชา โดยให้การบำบัดฟื้นฟูสภาพจิตใจของผู้เคราะห์ร้ายก่อนกลับเข้าสู่สังคม ผ่านการฝึกเพื่อเสริมทักษะ และอบรมด้านอาชีพ ระยะเวลาการดำเนินการ 3 ปี

2. หน่วยงานรับผิดชอบดำเนินโครงการฝ่ายไทยได้แก่ กต. (กรมความร่วมมือระหว่างประเทศ) และกระทรวงการพัฒนาสังคมและความมั่นคงของมนุษย์ (พม.)

3. รัฐบาลไทยจะให้ความช่วยเหลือในการก่อสร้างอาคารศูนย์ฯ พัฒนาบุคลากรกัมพูชา และสนับสนุนอุปกรณ์ที่จำเป็นสำหรับการปฏิบัติงาน

4. รัฐบาลกัมพูชาจะอำนวยความสะดวกในการเข้าไปปฏิบัติงานภายใต้โครงการของบุคลากรฝ่ายไทย รวมทั้งยกเว้นภาษีและอากรต่าง ๆ ในการนำเครื่องมือและวัสดุเข้า-ออก สำหรับการก่อสร้างและการปฏิบัติงานภายใต้โครงการ

**17. เรื่อง การเป็นสมาชิก Global Forum on Transparency and Exchange of Information for Tax Purposes**

คณะรัฐมนตรีมีมติเห็นชอบการเข้าร่วมเป็นสมาชิก Global Forum on Transparency and Exchange of Information for Tax Purposes ตามที่กระทรวงการคลัง (กค.) เสนอ และให้ กค. (กรมสรรพากร) เร่งดำเนินการในส่วนที่เกี่ยวข้องเพื่อเตรียมความพร้อมและรองรับการเข้าสู่การประเมินระบบการจัดเก็บภาษีของ

แต่ละประเทศในการรองรับ การแลกเปลี่ยนข้อมูล (Peer Review) ที่จะเกิดขึ้นในอนาคต โดยการเตรียมความพร้อมดังกล่าวจะต้องแสดงให้เห็นว่า เมื่อประเทศไทยเข้าสู่การประเมินแล้วจะได้รับผลการประเมินในระดับที่น่าพอใจและสามารถสร้างความเชื่อมั่นให้แก่นักลงทุนทั้งชาวไทยและชาวต่างชาติได้อย่างแท้จริง ตามที่สำนักเลขาธิการคณะรัฐมนตรี เสนอ

**สาระสำคัญของเรื่อง**

กค. รายงานว่า

1. Global Forum on Transparency and Exchange of Information for Tax Purposes

(Global Forum) เป็นเวทีการประชุมและประเมินศักยภาพของประเทศสมาชิกโดยมุ่งเน้นการผลักดันความร่วมมือระหว่างประเทศในการแลกเปลี่ยนข้อมูลทางภาษีตามมาตราฐานสากลขององค์การเพื่อความร่วมมือทางเศรษฐกิจและการพัฒนา [Organisation for Economic Co-operation and Development (OECDI)] เพื่อป้องกันการหลบหนีและหลีกเลี่ยงภาษีระหว่างประเทศ ขจัดอาชญากรรมทางภาษีข้ามชาติ และแสดงให้เห็นถึงความโปร่งใส่ในระบบภาษีของแต่ละประเทศ ปัจจุบันมีสมาชิก 134 ประเทศ โดยมีประเทศสมาชิกอาเซียนสมัครเข้าเป็นสมาชิกแล้ว 4 ประเทศ ได้แก่ สิงค์โปร มาเลเซีย ฟิลิปินส์ และอินโดนีเซียในส่วนของประเทศไทยได้รับเชิญให้เข้าร่วมเป็นสมาชิก เมื่อปี 2555 แต่เนื่องจากอยู่ในช่วงประสบวิกฤตอุทกภัยซึ่งต้องได้รับฟื้นฟูอย่างเร่งด่วนประกอบกับต้องเตรียมการปรับปรุงกฎหมายภายในให้สอดคล้องกับการแลกเปลี่ยนข้อมูลทางภาษีตามแนวปฏิบัติของมาตราฐานสากล จึงยังไม่ได้สมัครเป็นสมาชิกอย่างเป็นทางการ

2. การสมัครเข้าเป็นสมาชิก Global Forum จะช่วยป้องกันธุรกิจที่หลบเลี่ยงภาษี โดยเฉพาะธุรกรรมทางการเงินที่กระทำผ่านสถาบันการเงินและการถ่ายโอนไปกลุ่มประเทศที่มีอัตราภาษีต่ำ อีกทั้งสอดคล้องกับกรอบความร่วมมือด้านภาษีอากรระหว่างสมาชิกอาเซียนใน AEC Blueprint 2025 และส่งเสริมการขยายการลงทุนของไทยในต่างประเทศ โดยเฉพาะกลุ่มประเทศที่พัฒนาแล้ว นอกจากนี้จะช่วยผลักดันให้มีการแก้ไขปรับปรุงกฎหมายภายในของไทยในส่วนที่เกี่ยวกับการแลกเปลี่ยนข้อมูลทางภาษีให้มีประสิทธิภาพมากยิ่งขึ้นอีกด้วย

**18. เรื่อง การรับรองเอกสารผลการประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ (AMCA) ครั้งที่ 7**

คณะรัฐมนตรีมีมติเห็นชอบและอนุมัติตามที่กระทรวงวัฒนธรรม (วธ.) เสนอ ดังนี้

1. เห็นชอบต่อร่างปฏิญญาบันดาร์เสรีเบกาวันว่าด้วยวัฒนธรรมและศิลปะเพื่อการส่งเสริมอัตลักษณ์อาเซียนสู่ประชาคมอาเซียนที่มีพลวัตและปรองดอง (Bandar Seri Begawan Declaration on Culture and Arts to Promote ASEAN’s Identity Towards a Dynamic and Harmonious ASEAN Community) และร่างปฏิญญาเวียงจันทน์ว่าด้วยการเสริมสร้างความร่วมมือด้านมรดกทางวัฒนธรรมในอาเซียน (Vientiane Declaration on Reinforcing Cultural Heritage Cooperation in ASEAN) สำหรับการประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ (ASEAN Ministers Responsible for Culture and ARTs - AMCA) ครั้งที่ 7

2. อนุมัติให้รัฐมนตรีว่าการกระทรวงวัฒนธรรมในฐานะหัวหน้าคณะผู้แทนไทยในการประชุม AMCA ครั้งที่ 7 รับรองในร่างปฏิญญาบันดาร์เสรีเบกาวันฯ และเห็นชอบในร่างปฏิญญาเวียงจันทน์ฯ เพื่อนำเสนอต่อไปยังที่ประชุมคณะรัฐมนตรีประชาคมสังคมและวัฒนธรรมอาเซียน ครั้งที่ 16 พิจารณาเสนอให้ที่ประชุมสุดยอดอาเซียน

ครั้งที่ 28 ในการรับรองต่อไป

3. หากมีการปรับเปลี่ยนถ้อยคำของร่างปฏิญญาที่ไม่ส่งผลกระทบต่อสาระสำคัญหรือไม่ขัดต่อผลประโยชน์ของประเทศไทย ก่อนจะมีการรับรองและเห็นชอบเอกสารดังกล่าว ให้ วธ. สามารถดำเนินการได้

โดยไม่ต้องเสนอต่อคณะรัฐมนตรีพิจารณาอีกครั้ง

**สาระสำคัญของร่างปฏิญญา** ทั้งสองฉบับเป็นเอกสารผลการประชุม AMCA ครั้งที่ 7 ซึ่งเป็นการแสดงวิสัยทัศน์และนโยบายเกี่ยวกับการกระชับความสัมพันธ์และส่งเสริมความร่วมมือทางด้านวัฒนธรรมระหว่างประเทศสมาชิกอาเซียน รวมทั้งสะท้อนข้อคิดเห็นเกี่ยวกับประเด็นสำคัญระหว่างประเทศทางด้านวัฒนธรรม โดยมิได้ใช้ถ้อยคำหรือมีบริบทที่ก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นสนธิสัญญาตามกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557

**19. เรื่อง ขอความเห็นชอบร่างกรอบความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนว่าด้วยการกระชับความร่วมมือในการพัฒนาโครงสร้างพื้นฐานทางรถไฟ ภายใต้กรอบยุทธศาสตร์การพัฒนาโครงสร้างพื้นฐานด้านการคมนาคมขนส่งของไทย พ.ศ. 2558-2565 ฉบับใหม่**

คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

1. เห็นชอบร่างกรอบความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนว่าด้วยการกระชับความร่วมมือในการพัฒนาโครงสร้างพื้นฐานทางรถไฟ ภายใต้กรอบยุทธศาสตร์การพัฒนาโครงสร้างพื้นฐานการคมนาคมขนส่งของประเทศไทย พ.ศ. 2558-2565 ฉบับใหม่และหากมีความจำเป็นต้องแก้ไขร่างเอกสารที่ไม่ใช่สาระสำคัญ และเป็นประโยชน์ต่อประเทศไทยให้อยู่ในดุลยพินิจของ คค. โดยไม่ต้องนำเสนอคณะรัฐมนตรีเพื่อพิจารณาอีกครั้ง

2. อนุมัติให้รัฐมนตรีว่าการกระทรวงคมนาคมหรือผู้ที่ได้รับมอบหมายเป็นผู้ลงนามฝ่ายไทยและให้กระทรวงการต่างประเทศ (กต.) ออกหนังสือมอบอำนาจเต็ม (Full Powers) ให้แก่รัฐมนตรีว่าการกระทรวงคมนาคม หรือผู้แทนสำหรับการลงนาม ดังกล่าว

**ร่างกรอบความร่วมมือฯ** **จะใช้เป็นกรอบการดำเนินความร่วมมือโครงการรถไฟไทย-จีน แทนกรอบความร่วมมือฯ ฉบับเดิมที่ได้ลงนามเมื่อวันที่ 3 ธันวาคม 2558** โดยในร่างกรอบความร่วมมือฉบับนี้ทั้งสองฝ่ายเห็นชอบที่จะ**ให้ความสำคัญกับช่วงที่ 1 (ช่วงกรุงเทพฯ-แก่งคอย) และช่วงที่ 3 (ช่วงแก่งคอย-นครราชสีมา) ก่อน ซึ่งฝ่ายไทยจะมีสิทธิในโครงการทั้ง 2 ช่วงโดยสมบูรณ์** และสำหรับโครงการช่วงที่เหลือจะดำเนินการในระยะต่อไปเมื่อมีความเหมาะสม โดยจะเริ่มต้นการก่อสร้างโครงการรถไฟช่วงที่ 1 และช่วงที่ 3 ให้เร็วที่สุด และพยายามให้สามารถ**เริ่มการก่อสร้างโครงการระยะแรกได้ในเดือนกันยายน 2559** ทั้งนี้ ขึ้นอยู่กับการดำเนินการและขั้นตอนทางกฎหมายภายในของทั้งสองฝ่าย และขึ้นอยู่กับการเสร็จสมบูรณ์ของปัจจัยต่าง ๆ ได้แก่ การศึกษาความเหมาะสม (รวมถึงการสำรวจและออกแบบ) การวิเคราะห์ผลกระทบทางสังคม และสิ่งแวดล้อม การขอความเห็นชอบ การเวนคืนที่ดินที่จำเป็น การลงนามสัญญา (Engineering, Procurement, and Construction : EPC) ความมั่นคงของแหล่งที่มาของเงินทุนและการเตรียมการก่อสร้าง

**20. เรื่อง การจัดทำบันทึกความเข้าใจว่าด้วยการจัดตั้งกลไกหารือทวิภาคีระหว่างกระทรวงการต่างประเทศ**

**แห่งราชอาณาจักรไทยกับกระทรวงการต่างประเทศแห่งสาธารณรัฐปานามา**

คณะรัฐมนตรีมีมติอนุมัติตามที่กระทรวงการต่างประเทศ (กต.) เสนอ ดังนี้

1. อนุมัติการจัดทำบันทึกความเข้าใจว่าด้วยการจัดตั้งกลไกหารือทวิภาคีระหว่าง กต.

แห่งราชอาณาจักรไทยกับกระทรวงการต่างประเทศแห่งสาธารณรัฐปานามา

2. อนุมัติให้อธิบดีกรมอเมริกาและแปซิฟิกใต้ลงนามบันทึกความเข้าใจฯ ดังกล่าว

3. หากมีความจำเป็นต้องแก้ไขปรับปรุงถ้อยคำของร่างบันทึกความเข้าใจฯ ในส่วนที่ไม่ใช่สาระสำคัญ เพื่อให้สอดคล้องกับผลประโยชน์และนโยบายของไทย ให้ กต.สามารถดำเนินการได้โดยไม่ต้องนำเสนอคณะรัฐมนตรีอีกครั้ง

**สาระสำคัญของร่างบันทึกความเข้าใจฯ** มีวัตถุประสงค์เพื่อเป็นกรอบของการจัดตั้งกลไกการหารือทวิภาคีระหว่างกระทรวงการต่างประเทศแห่งราชอาณาจักรไทยกับกระทรวงการต่างประเทศแห่งสาธารณรัฐปานามา โดยประเด็นหารือครอบคลุมความสัมพันธ์ทวิภาคี ประเด็นภูมิภาคและประเด็นระหว่างประเทศอื่นที่ทั้งสองฝ่ายมีความสนใจร่วมกัน เช่น ด้านการเมือง เศรษฐกิจ การค้า การลงทุน การเงิน อุตสาหกรรม วัฒนธรรม การศึกษา สังคม วิทยาศาสตร์และเทคโนโลยี การพัฒนาการท่องเที่ยวและกีฬา และจะมีผลใช้บังคับเมื่อลงนามและอาจแก้ไขได้โดยความยินยอมร่วมกันเป็นลายลักษณ์อักษรของคู่ภาคี

**21. เรื่อง ขออนุมัติร่างบันทึกการประชุม (Record of Discussion) ของการประชุมคณะกรรมาธิการร่วมว่าด้วยความร่วมมือทวิภาคีไทย – กัมพูชา ครั้งที่ 10**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบร่างบันทึกการประชุม (Record of Discussion) ของการประชุมคณะกรรมาธิการร่วมว่าด้วยความร่วมมือทวิภาคีไทย – กัมพูชา ครั้งที่ 10

2. หากมีความจำเป็นต้องแก้ไขปรับปรุงร่างบันทึกการประชุมนอกเหนือจากที่เสนอ โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ให้ กต. ดำเนินการได้โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

**ร่างบันทึกการประชุมฯ** มีสาระสำคัญเกี่ยวกับประเด็นความร่วมมือทวิภาคีที่ทั้งสองประเทศ

ได้ดำเนินการร่วมกันไว้ ประเด็นที่ทั้งสองฝ่ายเห็นพ้องที่จะแก้ไขพัฒนาและ/หรือผลักดันให้เกิดความคืบหน้า เพื่อประโยชน์ของการดำเนินความสัมพันธ์ โดยประเด็นสำคัญของการหารือ ประกอบด้วย 1. ความร่วมมือด้านการศึกษา วัฒนธรรม สังคมและสาธารณสุข 2. ความร่วมมือด้านการเมืองและความมั่นคง และ 3. ความร่วมมือด้านเศรษฐกิจ

**22. เรื่อง ขอความเห็นชอบต่อร่างปฏิญญาระดับรัฐมนตรีกระบวนการโคลัมโบที่จะรับรองในการประชุมรัฐมนตรีกระบวนการโคลัมโบ ครั้งที่ 5**

**คณะรัฐมนตรีมีมติเห็นชอบและอนุมัติตามที่กระทรวงแรงงาน (รง.) เสนอ ดังนี้**

1. เห็นชอบต่อร่างปฏิญญาระดับรัฐมนตรีกระบวนการโคลัมโบ

2. อนุมัติให้รัฐมนตรีว่าการกระทรวงแรงงานหรือผู้ที่ได้รับมอบหมายรับรองร่างปฏิญญาระดับรัฐมนตรีกระบวนการโคลัมโบ

3. หากมีความจำเป็นต้องแก้ไขปรับปรุงร่างปฏิญญาฯ ที่ไม่ส่งผลกระทบต่อสาระสำคัญ หรือขัดต่อผลประโยชน์ของประเทศไทย ให้กระทรวงแรงงานสามารถดำเนินการได้โดยไม่ต้องนำเสนอคณะรัฐมนตรีพิจารณา

อีกครั้ง

**สาระสำคัญของร่างปฏิญญาฉบับนี้** เป็นการแสดงเจตนารมณ์ของผู้นำกระบวนการโคลัมโบเพื่อเสริมสร้างความเข้มแข็งแก่ความร่วมมือระหว่างประเทศสมาชิกกระบวนการโคลัมโบ (กลุ่มประเทศผู้ส่งแรงงานในภูมิภาคเอเชีย 11 ประเทศ ได้แก่ อัฟกานิสถาน บังคลาเทศ จีน อินเดีย อินโดนิเซีย เนปาล ปากีสถาน ฟิลิปปินส์

ศรีลังกา ไทย และเวียดนาม) และกลุ่มประเทศผู้รับแรงงานในรัฐอ่าวอาหรับ เพื่อส่งเสริมการบริหารจัดการในการจัดส่งแรงงานไปทำงานในต่างประเทศอย่างเป็นระบบและเป็นธรรม

|  |
| --- |
| **แต่งตั้ง** |

**23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายสินเงิน สุขสมปอง** ผู้อำนวยการสถาบันจิตเวชศาสตร์สมเด็จเจ้าพระยา (ผู้อำนวยการเฉพาะด้าน (แพทย์) ระดับสูง) กรมสุขภาพจิต ให้ดำรงตำแหน่งนายแพทย์ทรงคุณวุฒิ (ด้านเวชกรรม สาขาจิตเวช) กลุ่มพัฒนาวิชาการ โรงพยาบาลสวนปรุง กรมสุขภาพจิต กระทรวงสาธารณสุข ตั้งแต่วันที่ 19 พฤษภาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิและขอพระราชทานโปรดเกล้าฯ ให้ข้าราชการพ้นจากราชการเพราะครบเกษียณอายุราชการ (กระทรวงมหาดไทย)** คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายสุจิต จงประเสริฐ** รองอธิบดีกรมที่ดิน ให้ดำรงตำแหน่งที่ปรึกษาด้านประสิทธิภาพ (นักวิเคราะห์นโยบายและแผนทรงคุณวุฒิ) กรมที่ดิน กระทรวงมหาดไทย ตั้งแต่วันที่ 4 มกราคม 2559 ซึ่งเป็นวันที่มีคุณสมบัติครบถ้วนสมบูรณ์ และให้พ้นจากตำแหน่ง ตั้งแต่วันที่ 1 ตุลาคม 2559 เนื่องจากครบเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**25. เรื่อง การโอนข้าราชการมาแต่งตั้งให้ดำรงตำแหน่งเลขาธิการคณะกรรมการพัฒนาระบบราชการ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักนายกรัฐมนตรีเสนอรับโอน**นายทศพร ศิริสัมพันธ์** ที่ปรึกษาประจำสำนักนายกรัฐมนตรี สำนักเลขาธิการนายกรัฐมนตรี และแต่งตั้งให้ดำรงตำแหน่ง เลขาธิการ ก.พ.ร. สำนักงาน ก.พ.ร. สำนักนายกรัฐมนตรี ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนผู้เกษียณอายุราชการ ซึ่งผู้มีอำนาจสั่งบรรจุทั้งสองฝ่ายได้ตกลงยินยอมการโอนดังกล่าวแล้ว

**26. เรื่อง การแต่งตั้งข้าราชการให้ดำรงตำแหน่งผู้อำนวยการสำนักข่าวกรองแห่งชาติ (นักบริหารสูง) (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายรวี ประจวบเหมาะ** รองผู้อำนวยการสำนักข่าวกรองแห่งชาติ ให้ดำรงตำแหน่ง ผู้อำนวยการสำนักข่าวกรองแห่งชาติ สำนักนายกรัฐมนตรี ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**27. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงการท่องเที่ยวและกีฬา)**

คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอแต่งตั้งข้าราชการพลเรือนสามัญ สังกัดกระทรวงการท่องเที่ยวและกีฬา ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นายนเร เหล่าวิชยา** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรม พลศึกษา

2. **นายพรหมโชติ ไตรเวช** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**28. เรื่อง แต่งตั้งข้าราชการประเภทบริหารระดับสูง (กระทรวงการพัฒนาสังคมและความมั่นคงของมนุษย์)**

คณะรัฐมนตรีมีมติอนุมัติตามที่กระทรวงการพัฒนาสังคมและความมั่นคงของมนุษย์เสนอแต่งตั้งข้าราชการพลเรือนสามัญ สังกัดกระทรวงการพัฒนาสังคมและความมั่นคงของมนุษย์ ให้ดำรงตำแหน่งประเภทบริหารระดับสูง จำนวน 3 ราย ดังนี้

1. **นางนภา เศรษฐกร** อธิบดีกรมกิจการเด็กและเยาวชน ดำรงตำแหน่งรองปลัดกระทรวง สำนักงานปลัดกระทรวง

2. **นายวิทัศน์ เตชะบุญ** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมกิจการเด็กและเยาวชน

3. **นายสมคิด สมศรี** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมกิจการผู้สูงอายุ

ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการและสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)**

คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้ง **นางสาววิบูลย์ลักษณ์ ร่วมรักษ์** อธิบดีกรมการค้าภายใน ให้ดำรงตำแหน่ง ปลัดกระทรวง สำนักงานปลัดกระทรวง กระทรวงพาณิชย์ ตั้งแต่วันที่ 1 ตุลาคม 2559 เป็นต้นไป เพื่อทดแทนผู้เกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)**

คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้งข้าราชการพลเรือนสามัญ สังกัดกระทรวงยุติธรรม ให้ดำรงตำแหน่งประเภทบริหารระดับสูง จำนวน 3 ราย ดังนี้

1. **นายกอบเกียรติ กสิวิวัฒน์** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมราชทัณฑ์

2. **นางกรรณิการ์ แสงทอง** อธิบดีกรมคุ้มครองสิทธิและเสรีภาพ ดำรงตำแหน่ง รองปลัดกระทรวง สำนักงานปลัดกระทรวง

3. **นางสาวปิติกาญจน์ สิทธิเดช** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมคุ้มครองสิทธิและเสรีภาพ

ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการและสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**31. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงวัฒนธรรม)**

คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้ง **นายกฤษศญพงษ์ ศิริ** อธิบดีกรมการศาสนา ให้ดำรงตำแหน่งปลัดกระทรวง สำนักงานปลัดกระทรวง กระทรวงวัฒนธรรม ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**32. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้งข้าราชการพลเรือนสามัญ สังกัดกระทรวงศึกษาธิการ ให้ดำรงตำแหน่งประเภทบริหารระดับสูง จำนวน 3 ราย ดังนี้

1. **นายชัยพฤกษ์ เสรีรักษ์** เลขาธิการคณะกรรมการการอาชีวศึกษา สำนักงานคณะกรรมการการอาชีวศึกษา ดำรงตำแหน่ง ปลัดกระทรวง สำนักงานปลัดกระทรวง

2. **นายสุภัทร จำปาทอง** รองปลัดกระทรวง สำนักงานปลัดกระทรวง ดำรงตำแหน่ง เลขาธิการคณะกรรมการการอุดมศึกษา สำนักงานคณะกรรมการการอุดมศึกษา

3. **นายสุเทพ ชิตยวงษ์** รองเลขาธิการคณะกรรมการการศึกษาขั้นพื้นฐาน สำนักงานคณะกรรมการการศึกษาขั้นพื้นฐาน ดำรงตำแหน่ง เลขาธิการคณะกรรมการการอาชีวศึกษา สำนักงานคณะกรรมการการอาชีวศึกษา

ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการและตำแหน่งที่จะว่าง ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**33. เรื่อง การแต่งตั้งผู้อำนวยการสถาบันคุ้มครองเงินฝาก**

คณะรัฐมนตรีมีมติเห็นชอบตามที่รัฐมนตรีว่าการกระทรวงการคลังเสนอแต่งตั้ง **นายสาทร โตโพธิ์ไทย** เป็นผู้อำนวยการสถาบันคุ้มครองเงินฝาก เนื่องจากนายสรสิทธิ์ สุนทรเกศ ผู้อำนวยการสถาบันคุ้มครองเงินฝากคนปัจจุบัน ได้ดำรงตำแหน่งจะครบวาระ 4 ปี ในวันที่ 1 กันยายน 2559 ทั้งนี้ ตั้งแต่วันที่ 2 กันยายน 2559 เป็นต้นไป

**34. เรื่อง การแต่งตั้งประธานกรรมการและกรรมการอื่นในคณะกรรมการรถไฟแห่งประเทศไทย**

คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งประธานกรรมการและกรรมการอื่นในคณะกรรมการรถไฟแห่งประเทศไทย (รฟท.) จำนวน 7 คน เนื่องจากประธานกรรมการและกรรมการชุดเดิมได้ดำรงตำแหน่งครบวาระสามปีแล้ว เมื่อวันที่ 5 สิงหาคม 2559 ดังนี้ 1. **นายพิชิต อัคราทิตย์** ประธานกรรมการ 2. **นายคณิศ แสงสุพรรณ** กรรมการอื่น (จากบัญชีรายชื่อกรรมการรัฐวิสาหกิจตามประกาศของกระทรวงการคลัง) 3. **นายบวร วงศ์สินอุดม** กรรมการอื่น 4. **นายอานนท์ เหลืองบริบูรณ์** กรรมการอื่น 5. **รองศาสตราจารย์ธัชวรรณ กนิษฐ์พงศ์** กรรมการอื่น 6. **นางอัญชลี เต็งประทีป** กรรมการอื่น 7. **นายอำนวย ปรีมนวงศ์** (ผู้แทนกระทรวงการคลัง) กรรมการอื่น (จากบัญชีรายชื่อกรรมการรัฐวิสาหกิจตามประกาศของกระทรวงการคลัง) ทั้งนี้ ตั้งแต่วันที่ 23 สิงหาคม 2559 เป็นต้นไป

**35. เรื่อง การให้ความเห็นชอบแต่งตั้งบุคคลเพื่อเข้าดำรงตำแหน่งหัวหน้าและรองหัวหน้าเจ้าหน้าที่ฝ่ายบริหาร [Chief Executive Officer (CEO) และ Deputy Chief Executive Officer (DCEO)] ขององค์กรร่วมไทย-มาเลเซีย**

คณะรัฐมนตรีมีมติเห็นชอบตามที่กระทรวงพลังงานเสนอ ดังนี้

1. แต่งตั้ง **นายวิศรุต ตั้งสุนทรขัณฑ์** ผู้อำนวยการกองความปลอดภัยและสิ่งแวดล้อมในการประกอบกิจการปิโตรเลียม สังกัดกรมเชื้อเพลิงธรรมชาติ เข้าดำรงตำแหน่งหัวหน้าเจ้าหน้าที่ฝ่ายบริหาร (Chief Executive Officer, CEO) ขององค์กรร่วมไทย-มาเลเซีย โดยมีวาระการดำรงตำแหน่ง 4 ปี ตั้งแต่วันที่ 1 ตุลาคม 2559-30 กันยายน 2563

2. แต่งตั้ง **นาย Abdul Muluk bin Abd. Wahab** เข้าดำรงตำแหน่งรองหัวหน้าเจ้าหน้าที่ฝ่ายบริหาร (Deputy Chief Executive Officer, DCEO) ขององค์กรร่วมไทย-มาเลเซีย โดยมีวาระการดำรงตำแหน่ง 4 ปี ตั้งแต่วันที่ 1 ตุลาคม 2559-30 กันยายน 2563

โดยกรณีการได้รับเงินเดือน ค่าตอบแทน และสวัสดิการ รวมทั้งการพิจารณาความดีความชอบของ นายวิศรุต ตั้งสุนทรขัณฑ์ ให้เป็นไปตามความเห็นของสำนักงาน ก.พ.

**36. เรื่อง การแต่งตั้งกรรมการผู้ทรงคุณวุฒิในคณะกรรมการพัฒนาวิทยาศาสตร์และเทคโนโลยีแห่งชาติ**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้ง **นายเจน นำชัยศิริ** ให้ดำรงตำแหน่งกรรมการผู้ทรงคุณวุฒิในคณะกรรมการพัฒนาวิทยาศาสตร์และเทคโนโลยีแห่งชาติ (ผู้ทรงคุณวุฒิซึ่งมิใช่ข้าราชการ) เนื่องจาก นายสุพันธุ์ มงคลสุธี กรรมการผู้ทรงคุณวุฒิเดิมได้ลาออกจากการเป็นกรรมการดังกล่าว เมื่อวันที่ 28 มิถุนายน 2559 ทั้งนี้ ตั้งแต่วันที่ 23 สิงหาคม 2559 เป็นต้นไปและให้อยู่ในตำแหน่งเท่ากับวาระที่เหลืออยู่ของกรรมการซึ่งได้แต่งตั้งไว้แล้ว

**\*\*\*\*\*\*\*\*\*\*\*\*\*\*\*\*\*\*\***